Rusko vypálilo raketu na vzdialenosť, ktorá by bola podľa zmluvy INF hraničnou

Takýto dolet môže pokrývať celú kontinentálnu Európu.

MOSKVA. Rusko otestovalo v pondelok raketu Topoľ-M odpaľovanú zo zeme, a to na vzdialenosť, ktorá by bola možným porušením dnes už neplatnej Zmluvy o likvidácii rakiet stredného a kratšieho doletu (INF) so Spojenými štátmi. Tlačová agentúra DPA to uviedla s odvolaním sa na správy ruských štátnych médií. Podľa údajov ruského ministerstva obrany, prevzatých z tlačovej agentúry TASS, bola táto raketa vypálená z kozmodrómu Pleseck na severozápade Ruska smerom na cieľ, ktorý sa nachádzal v nešpecifikovanej časti Kamčatského kraja na ruskom Ďalekom východe. Ide o vzdialenosť približne 5500 kilometrov, čo bola horná hranica doletu zbraní zakázaných spomínanou zmluvou. Takýto dolet môže pokrývať celú kontinentálnu Európu, pripomenula DPA. Spojené štáty i Rusko odstúpili vo februári od zmluvy INF, pochádzajúcej ešte z roku 1987. Dokument zakazoval týmto mocnostiam okrem iného výrobu, skúšky alebo vlastníctvo jadrových a konvenčných rakiet s plochou dráhou letu, ktoré majú dolet 500 - 5500 kilometrov a sú odpaľované z pevniny. Rusko i Spojené štáty plnenie INF už skôr pozastavili, keď sa vzájomne obvinili z jej porušovania.


Komisárka Stavrovská považuje zmeny v rodičovskom príspevku za diskriminačné

BRATISLAVA. Komisárka pre osoby so zdravotným postihnutím Zuzana Stavrovská sa obrátila na prezidentku SR Zuzanu Čaputovú, aby zvážila podpis novely zákona o rodičovskom príspevku z dielne koaličného Smeru-SD, ktorú schválil parlament. podľa komisárky je právna norma diskriminujúca. Rodičovský príspevok od budúceho roka vzrastie. Na vyššiu dávku majú nárok tí rodičia, ktorí pred narodením dieťaťa pracovali. Im sa rodičovský príspevok zvýši na 370 eur, ostatným rodičom, ktorí pracovali len krátkodobo alebo dočasne a nepoberali materské, stúpne na 270 eur. "Novela zákona o rodičovskom príspevku prináša nielen zvýšenie rodičovského príspevku, ale podľa môjho názoru so sebou prináša aj diskriminačný prvok pri poskytovaní sociálnej pomoci osobám zabezpečujúcim starostlivosť o dieťa v útlom veku alebo s nepriaznivým zdravotným stavom. Osoby oprávnené na poskytovanie tejto štátnej pomoci v prípade, že poberali aj materské, majú nárok na rodičovský príspevok až trojnásobne zvýšený oproti zvyšným oprávneným osobám, hoci všetky tieto osoby majú povinnosť deťom zabezpečovať rovnako adekvátnu starostlivosť," uviedla v stanovisku pre médiá Stavrovská. Poukazuje zároveň na negatívny vplyv zavedenia dvojitej výšky rodičovského príspevku na osoby so zdravotným postihnutím. "Dotknuté môžu byť osoby, ktoré si nemohli nájsť prácu v dôsledku svojho zdravotného postihnutia, ktoré nepracujú z dôvodu, že sa starajú o svojich blízkych z dôvodu ich zdravotného postihnutia vrátane matiek starajúcich sa o dieťa so zdravotným postihnutím, či osoby starajúce sa o deti za rodiča trpiaceho zdravotným postihnutím. U týchto osôb sa často stáva, že dlhodobo nepracujú a nie sú nemocensky poistené, a teda im nárok na materské nevznikne, čo sa aktuálne stalo aj podmienkou vzniku nároku na vyšší rodičovský príspevok," upozorňuje Stavrovská s tým, že práve tieto skupiny osôb sú náchylné trpieť chudobou. "Považujem za obzvlášť nespravodlivé, ak nebudú mať nárok na najvyšší možný rodičovský príspevok, ktorý si Slovenská republika môže vzhľadom na svoju ekonomickú situáciu dovoliť poskytovať. Týka sa to tiež celej škály ďalších osôb, ktoré nesplnia podmienky zákona o sociálnom poistení, aby im vznikol nárok na materské, ale stále sú to osoby, ktoré deťom poskytujú kvalitnú starostlivosť a zaslúžia si od štátu úplne rovnakú pomoc, ako si ju zaslúžia aj samotné deti, o ktoré sa tieto osoby starajú a ktoré nie sú menejcenné v porovnaní s deťmi, o ktoré sa stará novelou zákona vybraná skupina osôb," dodala Stavrovská.


Štefanec je novým šéfom slovenskej delegácie pri Európskej ľudovej strane

Ivan Štefanec vystrieda na čele delegácie Annu Záborskú.

BRUSEL. Slovenský europoslanec Ivan Štefanec (KDH) sa stal v piatok novým šéfom slovenskej delegácie pri Európskej ľudovej strane (EĽS) v Európskom parlamente (EP). Ľudovci sú najsilnejšou frakciou v europarlamente a z ich radov pochádzajú aj predsedovia Európskeho parlamentu, Európskej komisie a Európskej rady. Štefanec pre TASR uviedol, že tento post preberá po svojej spolustraníčke Anne Záborskej, ktorá doteraz zastávala funkciu šéfky slovenskej delegácie ľudovcov. Slovensko má v tejto politickej skupine šesť poslancov - Miroslava Mikolášika (KDH), Ivana Štefanca (KDH), Annu Záborskú (KDH), Eduarda Kukana (nezávislý), Józsefa Nagya (Most-Híd) a Pála Csákyho (SMK). "Európska ľudová strana je silou, ktorá stála pri zrode Európskej únie a neustále ju poháňa vpred. Vážim si dôveru, ktorú mi kolegovia prejavili. Na svojom poste budem môcť ešte účinnejšie presadzovať a obhajovať záujmy slovenských občanov," uviedol Štefanec. Poďakoval Záborskej za jej doterajšiu prácu na tejto pozícii a uviedol, že sa teší na ďalšiu spoluprácu s ňou a ostatnými slovenskými europoslancami združenými v EĽS.


Výprava z IIHF po inšpekcii na Slovensku: Pred MS je všetko vo veľmi dobrom stave

Je nutné ešte vymeniť osvetlenie na štadióne.

BRATISLAVA. Medzinárodná hokejová federácia (IIHF) v prvej polovici tohto týždňa absolvovala poslednú veľkú inšpekčnú cestu na Slovensko, počas ktorej skupina na čele s generálnym sekretárom organizácie Horstom Lichtnerom skontrolovala všetky oblasti dôležité pre organizáciu majstrovstiev sveta v ľadovom hokeji. Tie sa v Bratislave a Košiciach uskutočnia od 10. do 26. mája. Počas dvoch kontrolných dní navštívili zástupcovia IIHF arény v oboch mestách. "Aktuálne ešte riešime záležitosti ohľadom rozmiestnenia niekoľkých priestorov v Košiciach, ale IIHF nás pochválila, že je všetko vo veľmi dobrom stave," prezradila pre agentúru SITA riaditeľka komunikácie svetového šampionátu Michaela Grendelová. Počas návštevy na Slovensku riešila delegácia IIHF aj záležitosti týkajúce sa marketingu, bezpečnosti či produkcii v bratislavskej hale. Medzinárodná hokejová federácia v súvislosti s tým apeluje na mesto Bratislava, aby do šampionátu vymenilo osvetlenie na Zimnom štadióne Ondreja Nepelu, aby bolo možné uskutočniť predzápasovú svetelnú šou. "Rokovania s mestom stále prebiehajú a dúfame, že to dopadne dobre," ozrejmila Grendelová. Zástupcovia IIHF v Košiciach skontrolovali vymenené mantinely, v Bratislave si pozreli súčasný stav štadióna. "V Bratislave boli spokojní s rozmiestnením jednotlivých zón v hale," informovala riaditeľka komunikácie svetového šampionátu. V nasledujúcich dvoch mesiacoch budú na Slovensku prebiehať už len čiastkové kontroly zo strany IIHF. "Ďalej pokračujeme v práci a sme so zástupcami medzinárodnej federácie v dennom kontakte," dodala Grendelová.


V Rumunsku sa začalo medzinárodné vojenské cvičenie Junction Strike 16

BUKUREŠŤ. Medzinárodné vojenské cvičenie Junction Strike 16, na ktorom sa do 22. septembra zúčastní viac ako 900 príslušníkov armádnych útvarov špeciálneho určenia z Grécka, Gruzínska, Moldavska, Poľska, Portugalska, Rumunska, Slovinska, USA a Veľkej Británie, sa začalo v pondelok v rumunskom Sedmohradsku. V Bukurešti o tom informoval tamojší rezort obrany. Účastníci manévrov vrátane pechoty a vzdušných síl naplánujú a zrealizujú vojenské operácie na základe fiktívneho scenára. Pri vojenskom cvičení využijú okrem iného aj strelnicu v Jigodine alebo vojenské letiská v Campia Turzii a v Bacau.


Nemci nebudú dodávať zbrane Saudom minimálne ďalší polrok

Nemci zastavili vývoz zbraní do Saudskej Arábie po vražde novinára Chášudžího.

BERLÍN. Nemecká spolková vláda predĺžila zastavenie vývozu zbraní do Saudskej Arábie o ďalších šesť mesiacov. Toto opatrenie tak bude platiť do 31. marca 2020. Informoval o tom v stredu v Berlíne hovorca vlády, ktorého citovala agentúra DPA. Ako uviedla agentúra AFP, okrem zastavenia dodávok zbraní počas spomínaného obdobia nebudú schvaľované ani nijaké nové zmluvy týkajúce sa zbraní, dodal vládny hovorca. Nemecké vládne strany ešte v marci 2017 zaradili do svojej koaličnej zmluvy zastavenie vývozu zbraní do krajín, ktoré sa "bezprostredne" podieľajú na vojne v Jemene. Úplné zastavenie vývozu zbraní do Saudskej Arábie potom nasledovalo v novembri 2018 po zavraždení saudskoarabského novinára Džamála Chášukdžího na saudskoarabskom generálnom konzuláte v Istanbule. Z jeho vraždy sú podozriví vrcholní predstavitelia Saudskej Arábie, píše DPA. Nemecká kancelárka Angela Merkelová už v utorok vyhlásila, že pre zrušenie dávnejšieho rozhodnutia svojej vlády zastaviť vývoz zbraní do Saudskej Arábie nevidí v súčasnosti žiadne dôvody.


V talianskom Assisi hotely ponúkajú bezplatný pobyt párom, ktoré počnú dieťa

RÍM. Skupinka hotelov v malebnom stredovekom talianskom mestečku Assisi, rodisku sv. Františka z Assisi, ponúka bezplatný pobyt párom, ktoré tam počnú dieťa. Projekt plodnosti je dielom člena mestskej rady, ktorý ním chce podporiť cestovný ruch a súčasne aj nízku pôrodnosť v Taliansku, informovala BBC. Taliansko má najnižšiu pôrodnosť v rámci Európskej únie a jednu z najnižších vo svete. Vlani sa na každých tisíc obyvateľov narodilo iba osem detí. Páry, ktoré rodným listom doložia, že ich dieťa bolo pred deviatimi mesiacmi počaté práve v Assisi, dostanú údajne ďalší pobyt bezplatne alebo im ponúknu peniaze. Webová stránka projektu uvádza, že "priviesť na svet dieťa je aktom hlbokej lásky, ktorý treba podporovať napriek množstvu problémov v živote". Niektorí miestni predstavitelia sa ale od projektu dištancujú. Člen regionálnej rady Claudio Ricci vo vyhlásení uviedol, že preskúma, či je daná iniciatíva "vhodná pre verejný obraz Assisi a propagáciu regiónu" Umbrie.


Rektor Texaskej univerzity nariadil odstrániť sochu generála Konfederácie

Sochu prezidenta Konfederácie premiestnili do múzea už v roku 2015.

AUSTIN. Rektor Texaskej univerzity Greg Fenves nariadil odstrániť z areálu školy sochy generála Roberta E. Leeho a iných predstaviteľov tzv. Konfederácie z čias Americkej občianskej vojny (1861-67). Informovala o tom v pondelok agentúra AP. Podľa Fenvesa sa takéto sochy stali "symbolmi pre súčasných bojovníkov za nadvládu bielej rasy a neonacistov". Sochu prezidenta Konfederácie Jeffersona Davisa premiestnili z univerzitného campusu do múzea už v roku 2015. Rektor teraz rozhodol, že do múzea musia byť presťahované aj sochy konfederačného generála Alberta Sidneyho Johnstona a generálneho riaditeľa pôšt Konfederácie Johna H. Reagana. Rozpory okolo pomníkov venovaných predstaviteľom Konfederácie prerástli do celonárodnej diskusie po incidente, ku ktorému došlo 12. augusta počas pochodu belošských nacionalistov v meste Charlottesville. Pravdepodobný rasista tam vrazil autom do skupiny protidemonštrantov, pričom zabil 32-ročnú ženu a ďalších 19 osôb zranil.


Slovensko uzavrelo predsedníctvo vo Fóre OBSE pre bezpečnostnú spoluprácu

VIEDEŇ/BRATISLAVA. Slovensko sa počas svojho predsedníctva vo Fóre pre bezpečnostnú spoluprácu (FBS) Organizácie pre bezpečnosť a spoluprácu v Európe (OBSE) usilovalo byť nestranným sprostredkovateľom diskusií v čase rastúcej polarizácie a odlišných názorov medzi zúčastnenými štátmi. Uviedol to v stredu vo Viedni stály predstaviteľ SR pri OBSE a predseda Fóra Radomír Boháč. "Debatám vo Fóre pre bezpečnostnú spoluprácu dominovala kríza na Ukrajine a jej okolí," povedal. "Pokiaľ nám to náš mandát umožňoval, snažili sme sa byť nestranným sprostredkovateľom diskusie medzi zúčastnenými štátmi, čo je kľúčom k riešeniu súčasného nedostatku vzájomnej dôvery v regióne," pokračoval Boháč. Pripustil, že "narastajúca polarizácia, ktorá vytvára súčasnú atmosféru, je presným opakom toho, čo malo v úmysle OBSE a predtým KBSE priniesť". "Stavali sme na predchádzajúcich činnostiach predsedníctiev Fóra pre bezpečnostnú spoluprácu s cieľom zabezpečiť kontinuitu a presadzovať veľmi potrebný pokrok v niektorých agendách Fóra," zhodnotil diplomat. Boháč pripomenul, že v priebehu predsedníctva FBS Slovensko zabezpečovalo dialógy o bezpečnosti, ktoré kládli dôraz na dôležitosť transparentných a spoľahlivých informácií vo vojenskej oblasti. Slovensko v rámci svojho predsedníctva ďalej preskúmalo, ako práca iných organizácií dopĺňa činnosť OBSE v oblasti nešírenia zbraní hromadného ničenia a ručných a ľahkých zbraní, a skúmalo synergie a prínosy iniciatív regionálnej spolupráce. Slovensko odovzdalo rotujúce predsedníctvo vo Fóre OBSE Slovinsku, po ňom sa ho v tomto roku zhostí ešte Švédsko. Boháč svojmu kolegovi, veľvyslancovi Slovinska pri OBSE Andrejovi Benedejčičovi, a nadchádzajúcemu predsedovi FBS vyjadril plnú podporu. Predsedníctvo vo FBS funguje na princípe rotácie medzi 57 účastníckymi štátmi OBSE. Každý z nich mu predsedá na obdobie štyroch mesiacov. Takzvanú predsednícku trojku Fóra tvoria v záujme zachovania kontinuity jeho práce bývalý, súčasný a budúci predsednícky štát. Slovensko, ktoré mu predsedalo prvýkrát, prevzalo predsedníctvo v januári od Srbska. FBS je kľúčovým rozhodovacím orgánom OBSE v politicko-vojenskej oblasti, ktorý zasadá na pravidelnej týždennej báze vo Viedni. Fórum je pre 57 účastníckych štátov OBSE platformou na rokovania a konzultácie o vojenskej bezpečnosti, stabilite a aktuálnych bezpečnostných výzvach. Bolo založené na summite v Helsinkách v roku 1992. Slovensko bude samotnej OBSE predsedať 12 mesiacov, a síce od januára 2019. Predsedníctvo prevezme ho od Talianska, ktoré OBSE predsedá v tomto roku.


Favoritom pred voľbami vo Fínsku sú sociálni demokrati

Stredopravá vláda Juhu Sipiläho sa rozpadla, údajne išlo o divadlo s cieľom posilniť vládne strany.

HELSINKI. Fínsko čakajú v nedeľu parlamentné voľby. Ich hlavnou témou je budúcnosť štedrého fínskeho dôchodkového systému, ktorý pri súčasnom tempe starnutia populácie prestáva byť udržateľný. Práve na tejto otázke sa nedávno rozpadla stredopravá vláda. Podľa viacerých analytikov však šlo skôr o divadlo s cieľom zabezpečiť vládnym stranám lepšiu pozíciu pred voľbami. Podľa posledných prieskumov je hlavným favoritom volieb opozičná Sociálnodemokratická strana Fínska (SDP) pod vedením Anttiho Rinnea. Prieskumy jej predpovedajú zisk okolo 20 percent hlasov. Na druhom mieste v prieskumoch sa s predpokladaným ziskom okolo 16 percent drží proeurópska Strana národnej koalície (KOK) ministra financií Petteriho Orpu, ktorá bola v doterajšej vláde menším koaličným partnerom. Až za ňou nasleduje dominantný subjekt súčasnej vlády, Fínska strana stredu (KESK) premiéra Juhu Sipiläho. Tá v roku 2015 jednoznačne vyhrala voľby so ziskom 21,1 percenta hlasov, no medzičasom spadla na 14 percent. Zaujímavý vývoj postihol od posledných volieb euroskeptickú a nacionalistickú stranu Fíni (PS), v minulosti známu pod menom Praví Fíni, ktorá sa po voľbách v roku 2015 stala súčasťou vládnej koalície. Po tom, čo sa jej novým predsedom stal v júni 2017 kontroverzný politik Jussi Halla-aho, KESK a KOK oznámili, že s touto stranou odmietajú pokračovať v koaličnej spolupráci. Hoci to istý čas vyzeralo na pád vlády, situácia sa nakoniec vyriešila tým, že 18 poslancov PS, teda viac ako polovica jej dovtedajšieho poslaneckého klubu, zo strany vystúpilo, založilo nový subjekt Modrá reforma (SIN) a deklarovalo lojalitu vláde. Odídenci z PS síce zachránili vládu, no sebe tým príliš nepomohli, keďže ich novej strane prisudzujú predvolebné prieskumy zisk len okolo jedného percenta. Samotné PS má naopak nádej na slušný volebný výsledok, prieskumy tejto strane predpovedajú zisk vyše 14 percent. Do parlamentu by sa mala dostať aj Zelená liga (VIHR), ktorú chce voliť približne 13 percent Fínov, Ľavicová aliancia (VAS), ktorá sa pohybuje okolo deviatich percent, a šancu dostať sa do parlamentu majú aj Švédska ľudová strana vo Fínsku (SFP) a Kresťanskí demokrati (KD) - obom týmto subjektom prisudzujú prieskumy zisk od 4 do 5 percent. Voľby sa začínajú v nedeľu o ôsmej ráno miestneho času (07:00 SELČ) a končia sa o siedmej večer (18:00 SELČ). Krátko po zatvorení volebných miestností budú k dispozícii volebné prieskumy, kompletné výsledky by mali byť zverejnené v noci z nedele na pondelok.


Skúste uhádnuť, čo ukazujú tieto mikroskopické fotografie

Zábery z fotosúťaže Nikon ukazujú svet pod mikroskopom.

BRATISLAVA. Dokáže rozoznať zábery, ktoré pôvodný objekt zväčšili desať- či stokrát? Svoje znalosti mikrosveta si môžete opäť vyskúšať na nevýherných záberoch z tohtoročnej súťaže Nikon Small World. Niektoré fotografie uvidíte v galérii dvakrát, k iným sme ako odpoveď pridali ilustračnú fotku, ktorá zobrazuje predmet na normálnej fotografii. Pred štyrmi týždňami sme uverejnili prvú časť mikroskopického kvízu s výhernými snímkami zo súťaže. Druhú časť kvízu sme uverejnili pred tromi týždňami.


Naposledy viedol Trnavu. Karhan bude trénovať slovenského treťoligistu

BÁHOŇ. Niekdajší 107-násobný slovenský reprezentant vo futbale a strelec štrnástich gólov v reprezentačnom drese Miroslav Karhan sa stal novým trénerom treťoligového ŠK Báhoň. Jeho jedinou a dosiaľ poslednou trénerskou zastávkou bolo pôsobenie v FC Spartak Trnava od apríla 2016 do mája 2017. Počas aktívnej hráčskej kariéry Karhan okrem Trnavy hral aj za španielsky Betis Sevilla, turecký klub Besiktas Istanbul i za nemecké tímy Wolfsburg a Mainz, za kalendárny rok 2002 ho vyhlásili za najlepšieho futbalistu Slovenska. "Veríme, že osobnosť Miroslava Karhana a jeho skúsenosti dodajú nový impulz hráčom do tréningového procesu a fanúšikom chuť pozrieť si legendu slovenského futbalu na trénerskej lavičke ŠK Báhoň naživo," píše sa o 42-ročnom niekdajšom stredopoliarovi na oficiálnej internetovej stránke jeho nového klubu. Báhoň je po pätnástich kolách na 7. mieste tabuľky III. ligy - Bratislava.


Plavba loďou ako originálny vianočný darček

Rozmýšľali ste už nad takýmto originálnym darčekom? Pozrite si naše tipy na plavby, ktoré odporúčame.

Aký darček na Vianoce je najlepší? Na dobrú odpoveď môžeme pozerať z mnohých uhlov pohľadu, ale určite sa všetky stretnú v jednom dôležitom bode. Darček by mal priniesť obdarovanému radosť. V dnešnej dobe už nie je nič nezvyčajné darovať na Vianoce letenku do vysnívanej destinácie či dokonca celú dovolenku. A čo tak plavba loďou? Aj to môže byť originálny vianočný darček, ktorý poteší vašu rodinu. Dovolenka na lodi má hneď niekoľko výhod. Presviedčať vás už nebudeme. Skôr vám poradíme ako vybrať vhodnú plavbu pre vašich blízkych. Ak sme vás už navnadili, čítajte ďalej. Na romantickú plavbu loďou odporúčame loď MSC Divina. Plavba začína v Miami (USA). V prípade záujmu vám zabezpečíme letenku do Miami a takisto prenocovanie v hoteli deň pred plavbou. Prvé dva dni môžete stráviť romantikou na lodi. Môžete si užívať wellness, spa centrum, bazény, saunu, alebo vyskúšať niektorú z dvanástich víriviek. Po večeroch si môžete vychutnávať divadlo, klasické kino, 4D kino alebo vyraziť spolu na diskotéku. Viac informácií a rezervácie plavby po Východnom Karibiku nájdete tu >>> Pre rodičov odporúčame oddych a relax na lodi MSC Armonia. Nalodenie je v talianskom Janove. V prípade záujmu vám vieme zabezpečiť dopravu do Janova autobusom. V prípade, že sa rozhodnete ísť vlastným autom, vieme vám ponúknuť výhodnú cenu za parkovanie v prístave.  Loď sa medzi prístavmi presúva väčšinou počas noci, takže vaši rodičia sa každé ráno zobudia na inom mieste. Počas dní je možnosť návštevy a výletov v mestách takých zvučných mien ako Marseille, Palma de Mallorca, Ibiza, Olbia a Livorno. Na lodi je špeciálna športová paluba, tiež wellness centrum, fitness centrum. Pre kultúrne vyžitie je na lodi divadlo, kino, galéria, knižnica, salónik a mnoho ďalšieho. Viac o plavbe Klenoty Západného Stredomoria ako aj možnosť rezervácie plavby nájdete tu >>> Pre starých rodičov odporúčame plavbu s loďou MSC Poesia. Nalodenie na dovolenkovú plavbu je v Benátkach. V prípade záujmu vám vieme zabezpečiť dopravu do Benátok autobusom. V prípade, že sa rozhodnete ísť vlastným autom, vieme vám ponúknuť výhodnú cenu za parkovanie v prístave.  Loď sa medzi prístavmi presúva väčšinou počas noci, takže vaši starí rodičia sa každé ráno zobudia na inom mieste. Celodenné zastávky sú plánované v krásnych mestách Bari, Katakolon, Mykonos, Piraeus, Sarande a Dubrovník. V blízkosti prístavu je zvyčajne promenáda a centrum miest tiež nebýva ďaleko. Zastávky poskytujú dosť času preskúmať mestá podľa individuálneho záujmu každého. Počas plavby si vaši starí rodičia môžu na lodi užiť wellness - spa centrum, pohodu v bazéne, divadlo alebo minigolf. Viac o Plavbe po Východnom Stredomorí a možnosť rezervácie plavby nájdete tu >>> Pokiaľ chcete zakúpiť plavbu loďou ako kompletný darček aj s letenkou do prístavu, odporúčame vám loď MSC Fantasia.  Bližšie informácie o plavbe po Baltickom mori a možnosť rezervácie nájdete tu >>>


Za štát Nevada kandiduje do kongresu demokrat slovenského pôvodu

Steve Sisolak má slovenské korene podľa internetového občianskeho združenia Američania slovenského pôvodu.

WASHINGTON. Američania si v utorkových voľbách, ktoré sa konajú v polovici volebného obdobia prezidenta (midterm elections), volia okrem kongresmanov napríklad aj guvernérov. Na kandidátnych listinách je tiež niekoľko mien naznačujúcich slovenský alebo československý pôvod. Voľby guvernéra, teda najvyššieho predstaviteľa štátu, sa konajú v 36 z 50 štátov USA a v troch teritóriách. Jedným z nich je štát Nevada, kde sa o funkciu uchádza okrem iných aj demokrat Steve Sisolak, ktorý podľa internetového občianskeho združenia Američania slovenského pôvodu má slovenské korene. Hoci meno to jasne napovedá, v amerických médiách sa za uplynulé roky nevyskytla zmienka o Sisolakovi a jeho slovenských koreňoch. Nespomína to ani on sám na svojej webovej stránke. Sisolak sa narodil, vyrástol a vyštudoval v meste Milwaukee v štáte Wisconsin a neskôr sa presťahoval do Las Vegas v Nevade, kde sa stal podnikateľom v oblasti komunikácií. V kampani na post guvernéra sľuboval vyššie investície do vzdelávania, vyššie platy pre učiteľov a podporu odborného vzdelávania. Štát Wisconsin pritom v minulosti patril k tým štátom, do ktorých prišli prví slovenskí prisťahovalci. John. J. Hosmaneck z Winsconsinskej slovenskej historickej spoločnosti (Wisconsin Slovak Historical Society) uvádza, že koncom 19. a začiatkom 20. storočia prišlo do tohto štátu približne 50 000 imigrantov zo Slovenska, väčšinou západného. Prvým imigrantom mal byť Henry Kusick od Trenčína. Slovensky znejúce priezvisko sa nachádzalo aj na zozname kandidátov na guvernérov štátov Kansas, Connecticut a Florida. Joshua Svaty, Steve Obsitnik a Jack Latvala tam však v uplynulých mesiacoch prehrali v primárkach boj proti konkurentom zo svojich strán. Aj v prípade týchto politikov je však náročné dopátrať sa k detailom pôvodu ich priezviska. Joshua Svaty napriklad na svojej webovej stránke uvádza len toľko, že jeho praprastarý otec sa v 50. rokoch 19. storočia prisťahoval do USA z Nemecka.


Za čiernu jazdu po diaľnici zaplatíme menej, pokuty začnú platiť od novembra

Parlament odklepol zmeny v pokutách. Pokuty za čiernu jazdu sa znížia o polovicu

BRATISLAVA. Nižšie pokuty za čiernu jazdu po diaľnici sa opäť posúvajú. Parlament v pondelok odklepol zmeny v pokutách za čiernu jazdu po diaľnici, ktoré navrhol ešte exminister dopravy Roman Brecely zo Siete. Začnú však platiť až od novembra.  Poslanci svoje rozhodnutie zdôvodnili tým, že do konca októbra je už veľmi málo času, čím by štát nestihol všetky zákonné podmienky. Zmeny v zákone totiž ešte musí podpísať prezident a musia ho zverejniť aj v zbierke zákonov.  Od novembra by mal zároveň štát začať posielať aj pokuty vodičom za čiernu jazdu po diaľnici.  Po novom sa pokuty za čiernu jazdu znížia o polovicu. Z pôvodných 300 eur, ktoré doteraz platili, sa znížili na 150. Ak vodič pokutu zaplatí do 15 dní, čierna jazda ho vyjde len na 100 eur. Vodič bude môcť novú pokutu dostať až po tom, čo sa skončí priestupkové konanie. Dnes vodiči môžu dostať pokutu za každý deň jazdy na čierno po diaľnici bez toho, aby pôvodnú pokutu zaplatili. Zmeny sa dotknú nielen pokút, ktoré budú môcť vodiči dostať v budúcnosti, ale aj tých vodičov, ktorí už na čierno po diaľnici jazdili a pokutu za jazdu po nej dodnes nedostali. Štát elektronické platby za diaľnice zaviedol od začiatku roka. Či auto má e-známku, kontroluje Národná diaľničná spoločnosť. Kontrola platieb za použitie diaľnice nebola súčasťou zákazky, ktorú diaľničná spoločnosť zadala vlani firme SkyToll. Chcela ju zaistiť vlastnými prostriedkami a tak ušetriť.


Stovky novinárov v Chorvátsku protestujú proti obmedzovaniu slobody tlače

Demonštráciu zvolali po tom, ako v krajine zaregistrovali viac ako 1100 žalôb voči novinárom.

ZÁHREB. V chorvátskom meste Záhreb sa zišli stovky novinárov, ktorí protestujú proti tlaku voči nim a tiež proti obmedzovaniu slobody tlače v krajine. Demonštráciu zvolala Chorvátska asociácia novinárov po tom, ako v krajine zaregistrovali viac ako 1100 žalôb voči novinárom. Zástupcovia protestujúcich ľudí plánujú odovzdať ich námietky proti cenzúre chorvátskej vláde. Líder demonštrantov povedal, že "vláda ignoruje tento problém, pretože si myslí, že ignorovanie problému je zároveň jeho riešenie".


DOBRÉ RÁNODobré ráno: Ani Fico, ani Procházka. Boj o Ústavný súd sa zavŕšil a vraj dopadol dobre

Sem kliknite a položte svoju otázku tvorcom podcastov denníka SME. Po ôsmich mesiacoch má Slovensko plne obsadený a tým aj konečne sfunkčnený Ústavný súd.  Minulý týždeň prezidentka Zuzana Čaputová vymenovala zvyšných šesť sudcov, čím sa skončilo obdobie naťahovania sa politikov o jeho obsadenie. Prečo bol vôbec taký problém pre poslancov poslať do Košíc dostatočný počet ľudí? Nikola Bajánová tému rozoberá s redaktorom domácej redakcie denníka SME Petrom Kováčom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Podozriví sudcovia a sudkyne, ktorým na základe prepisov Kočnerovej Threemy polícia odobrala mobily, dnes môžu medializované informácie vysvetliť pred Súdnou radou. Tá ich pozvala na neverejné zasadnutie špeciálne zriadenej komisie, ktorá sa podozreniami zaoberá. Marian Kočner nevybavoval výsledky riešených prípadov iba s teraz už bývalou štátnou tajomníčkou ministerstva spravodlivosti Monikou Jankovskou, ale podľa aplikácie Threema aj s bratislavským prokurátorom Bystríkom Palovičom. Informoval o tom Denník N. V sobotu sa v Katedrále svätého Víta na Pražskom hrade uskutočnil pohreb Karla Gotta. Česká vláda na sobotu vyhlásila štátny smútok. Ešte v piatok sa so spevákom, ktorý umrel 1. októbra, rozlúčili desaťtisíce ľudí. Nobelovu cenu za mier v piatok získal etiópsky premiér Abiy Ahmed. Nórsky Nobelov výbor ho ocenil za snahy o dosiahnutie mieru a vyriešenie konfliktu so susednou Eritreou. Dobré ráno onedlho oslavuje dva roky od vôbec prvej epizódy. Pri tejto príležitosti členovia redakcie napísali o tom, ako sa dostali k podcastom a podcastovaniu a prečo ich majú radi. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Telesná výchova je podcast o svete športu aj pre nešportovcov. Vždy v piatok, so Samom Marecom a Mariánom Psárom. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Európska únia zvažuje zaviesť prísnejšie sankcie pre Severnú Kóreu

Únia sa snaží zabrániť krajine financovať vývoj ďalších zbraní.

BRUSEL. Európska únia (EÚ) zvažuje zavedenie prísnejších sankcií voči Severnej Kórei pre uskutočnenie testu medzikontinentálnej balistickej strely, čím sa snaží zabrániť izolovanej krajine financovať vývoj ďalších zbraní. V pondelňajšom vyhlásení odsúdili test zo začiatku tohto mesiaca ako vážnu hrozbu pre medzinárodný mier a bezpečnosť a naliehajú na ukončenie podobných aktivít. Popri už existujúcich sankciách preto EÚ zvažuje v spolupráci so svojimi spojencami a OSN podniknúť ďalšie kroky. Únia zároveň ponúkla pomoc Južnej Kórei v úsilí rokovať so Severnou Kóreou. Severná Kórea 4. júla otestovala prvú medzikontinentálnu balistickú strelu, čo vyvolalo obavy o medzinárodnú bezpečnosť. Odpálenie strely, ktorá preletela vzdialenosť 930 kilometrov a dopadla do vôd Japonského mora, predstavuje veľký pokrok vo vývoji rakiet. Napriek tomu, že testovanie strely vyvolalo celosvetovú vlnu kritiky, severokórejský líder Kim Čong-un odmieta o svojom raketovom programe rokovať dovtedy, kým Spojené štáty neukončia "nepriateľskú politiku" voči Severnej Kórei.


Intenzívne boje v Južnom Sudáne vyhnali z domovov tisíce ľudí

Konflikt v Južnom Sudáne si od roku 2013 vyžiadal už desaťtisíce mŕtvych.

DŽUBA. Tisíce ľudí opustili svoje domovy v dôsledku bojov, ktoré s novou intenzitou vypukli v severnej časti Južného Sudánu. Informovala o tom v piatok humanitárna organizácia Lekári bez hraníc (MSF). Väčšina z 20.500 obyvateľov mesta Wau Shilluk utieklo zo svojich domovov po tom, ako vládne sily a vzbúrenci spustili 25. januára delostreleckú paľbu z náprotivných brehov rieky Níl. Zvyšných obyvateľov mesta evakuovali, keď o tri dni neskôr došlo k ostreľovaniu miestneho trhoviska z mínometov. Predstavitelia vládnych síl a vzbúrencov pre agentúru DPA uviedli, že bojujú o ovládnutie strategicky významného mesta Malakal a ďalších oblastí v regióne Horný Níl, kde sa nachádzajú bohaté ložiská ropy. Hovorca juhosudánskej armády uviedol, že za posledný týždeň zahynulo v bojoch desať vzbúrencov. Ich hovorca Dickson Gatluak naopak tvrdí, že boje si vyžiadali životy piatich vládnych vojakov. Konflikt v Južnom Sudáne medzi silami vernými prezidentovi Salvovi Kiirovi a vzbúrencami, ktorým velí bývalý viceprezident Riek Machar, si od roku 2013 vyžiadal už desaťtisíce mŕtvych a zhruba 2,5 milióna ľudí donútil opustiť svoje domovy. Vytvorenie spoločnej vlády vlani v apríli malo priniesť najmladšiemu štátu sveta mier, o niekoľko mesiacov však boje vypukli nanovo.


Deti do dvoch rokov by vôbec nemali sledovať televíziu či internet

ŽENEVA, BRATISAVA. Deti mladšie než dva roky by nemali tráviť žiaden čas pred digitálnymi obrazovkami. Vyplýva to z najnovších smerníc Svetovej zdravotníckej organizácie (WHO), ktorých cieľom je prevencia ochorení vo vyššom veku. WHO vydala v stredu vôbec prvú sériu svojich usmernení zaoberajúcu sa tým, koľko by sa deti do päť rokov mali hýbať, spať a pozerať televíziu či sledovať programy na internete. "Fyzická nečinnosť bola identifikovaná ako jeden z hlavných rizikových faktorov v súvislosti s celosvetovou úmrtnosťou a tiež ako prispievateľ k zvyšovaniu nadváhy i obezity," napísala WHO. Bábätká by mali byť fyzicky aktívne prinajmenšom 30 minút denne. Po prvých narodeninách by mala miera aktivít vzrásť na najmenej tri hodiny denne, vyplýva zo smerníc. Sedenie a pozeranie programov v televízii či na mobilných zariadeniach by mali deti vo veku dva až štyri roky obmedziť na maximálne hodinu denne. Expertka WHO v oblasti verejného zdravia Juana Willumsenová pre agentúru DPA povedala, že v tomto veku je pre deti dôležitejšia interakcia s tým, kto sa o ne stará. WHO tiež odporúča, aby novorodenci spali najmenej 17 hodín denne. Tento čas majú postupne - až do veku troch rokov - následne skracovať na desať hodín denne. Smernice WHO sú podobné odporúčaniam, ktoré v tomto zmysle platia v Austrálii, Kanade, USA i na Novom Zélande. Willumsenová naznačila, že s nedostatkom fyzickej aktivity a intenzívnym pozeraním na obrazovky sa neboria iba bohaté krajiny. "Ide o čoraz väčší problém v častiach sveta, ktoré zažívajú rýchlu urbanizáciu," dodala odkazujúc tak podľa DPA na nedostatočnú starostlivosť pracujúcich rodičov o deti v menej bohatých krajinách.


Slovensko vyšle do Srbska 15 policajtov. Majú pomôcť s migračnou krízou

Policajti budú vyslaní na srbsko-bulharské a srbsko-macedónske hranice.

BRATISLAVA. Slovensko na pomoc pri zvládaní migračnej krízy Srbsku pošle 15 policajtov. Na utorkovej tlačovej konferencii po stretnutí zástupcov Pražského procesu o tom informoval slovenský minister vnútra Robert Kaliňák (Smer-SD). Ako dodal, v utorok so srbskou stranou podpísali dohodu, ale ešte budú musieť spresniť vybavenie a mandát, s akým tam pôjdu. Slovenskí policajti budú vyslaní na srbsko-bulharské a srbsko-macedónske hranice. Policajti by mali ísť do Srbska v prvej polovici októbra. Podobne chceme podľa Kaliňáka pomôcť aj Bulharsku, ale tam by naši policajti mali ísť už pod hlavičkou Frontexu. Zástupcovia takmer 50 krajín Pražského procesu zároveň podpísali deklaráciu, ktorá potvrdzuje, že krajiny sú ochotné spolupracovať naďalej a chcú vytvoriť analytickú skupinu a školenia pre odborníkov z príslušných ministerstiev. Podľa deklarácie zároveň pripravia akčný plán. Koncom tohto roka by sa mali stretnúť experti na migračnú politiku s cieľom vypracovať pracovný plán konkrétnych opatrení pre príslušné priority na obdobie rokov 2017-2021. Prechádzajúci akčný plán na roky 2012 až 2016 pritom hovorí o predchádzaní a boji proti nelegálnej migrácii, integrácii legálnych migrantov, readmisiách, pracovnej migrácii, ale aj azyle a medzinárodnej ochrane. Pražský proces je združenie štátov Európskej únie, západného Balkánu a bývalého Sovietskeho zväzu vrátane Ruska, ktorý vznikol počas českého predsedníctva v Rade EÚ. Tento projekt slúži na výmenu skúseností z migrácie, a to nielen nelegálnej, ale migrácie vo všeobecnosti. „Je naozaj príznačné, že opätovne diskutujeme o ďalšom napredovaní tejto spolupráce,“ povedal Kaliňák a vymieňanie skúseností označil za kľúčové aj v dnešnej dobe. „Práve spoluprácou členských aj nečlenských štátov EÚ sa podarilo zvrátiť vývoj na balkánskej ceste, či už cestou zavretia hraníc v rámci Macedónska, ale aj dohodu medzi EÚ a Tureckom,“ povedal Kaliňák. Slovensko štátom postihnutých migračnou vlnou pravidelne poskytuje policajnú pomoc. Tento rok zatiaľ v súvislosti s migračnou krízou pôsobilo v zahraničí 170 policajtov, ktorých vyslanie zabezpečil Úrad hraničnej a cudzineckej polície Prezídia Policajného zboru. V spoločných operáciách Frontexu pôsobilo 50 policajtov a 120 na základe bilaterálnych dohôd. Policajti pôsobiaci v rámci Frontexu, agentúre EÚ zodpovednej za sledovanie vonkajších hraníc schengenského priestoru, boli na gréckom ostrove Lesbos a v talianskych hotspotoch v Trapani, Pozzale, Tarante a Lampeduse. Ešte tento mesiac vycestuje 16 policajtov na spoločnú operáciu Triton a šesť policajtov do spoločnej operácie Poseidon. Ich rotácia bude v novembri a decembri, počty a konkrétne miesta vyslania však ešte Frontex nešpecifikoval, počty príslušníkov Frontexu sa však majú zvyšovať. Do konca roka by malo vycestovať pod záštitou Frontex 70 policajtov do Bulharska.  Od marca tohto roka zabezpečil a zorganizoval Úrad hraničnej a cudzineckej polície tri vyslania na základe bilaterálnych dohovorov, ktoré Slovenská republika uzavrela s Maďarskom, Slovinskom a Macedónskom. Aktuálne je v Macedónsku 25 našich policajtov a pripravuje sa vyslanie ďalších.


Finančná správa upozornila na falošné eKasy

Treba si preveriť, či je dané zariadenie skutočne certifikované.

BRATISLAVA. Na Slovensku sa objavili internetové ponuky na dodávku elektronických registračných pokladníc, ktoré údajne majú certifikáciu pre nový systém online napojených pokladníc eKasa. V skutočnosti však certifikované nie sú, upozornila v piatok na sociálnej sieti Finančná správa. "Pozor na pochybné eKasy! Aktuálne sa objavili niektoré webové stránky, ktoré ponúkajú údajne certifikované riešenia pre eKasu, avšak v skutočnosti to tak nie je," uviedla Finančná správa. Podnikatelia, ktorí eKasu kupujú, by si mali vždy preveriť, či je dané zariadenie skutočne certifikované. "Aktuálny zoznam certifikovaných riešení máme zverejnený na: http://bit.ly/certifikovaneEkasy," dodala FS. Systém eKasa s elektronickými registračnými pokladnicami online napojenými na Finančnú správu je spustený od začiatku apríla. Podnikatelia, ktorí už predtým evidovali tržby registračnými pokladnicami, musia staré pokladnice vymeniť, alebo upraviť na nový systém do konca roka.


V Turecku si pripomenuli nevydarený puč. V dave pochodoval aj Erdogan

Trasa istanbulského pochodu viedla k mostu ponad prieliv Bospor.

ISTANBUL. Turecký prezident Recep Tayyip Erdogan sa pripojil v sobotu v Istanbule k desaťtisícom účastníkov pochodu pri príležitosti prvého výročia potlačeného pokusu o vojenský prevrat, pri ktorom v Turecku zahynulo približne 250 ľudí. Trasa istanbulského "pochodu národnej jednoty" viedla k mostu ponad prieliv Bospor, kde došlo pred rokom k stretom medzi civilistami a vojakmi v tankoch. Most bol na pamiatku obetí vtedajších udalostí premenovaný a po novom nesie názov Most mučeníkov 15. júla. Prezident Erdogan s manželkou pricestovali do Istanbulu, aby odhalili pamätník tamojším obyvateľom, ktorí prišli o život, keď vzdorovali vojakom do vlaňajšieho pokusu o prevrat. Počas pochodu ho sprevádzali deti v tričkách s tureckými vlajkami a pozostalí po obetiach zmareného puču. Turecko si udalosti spred roka pripomína tento víkend rôznymi podujatiami v Istanbule i Ankare. "Uplynul presne rok, odkedy sa najtemnejšia a najdlhšia noc Turecka zmenila na jasný deň, odkedy sa nepriateľská okupácia zmenila na ľudovú povesť," povedal na mimoriadnom zasadnutí parlamentu premiér Binali Yildirim. Erdogan uviedol, že ľudia obvinení z prípravy vlaňajšieho pokusu o prevrat v Turecku by mali predstúpiť pred súd v odeve, aký nosia osoby zadržiavané v americkej väznici Guantánamo Bay na Kube. Agentúra AP k Erdoganovmu výroku poznamenala, že pred niekoľkými dňami predstúpil pred súd bývalý vojak, ktorého obvinili z pokusu zajať alebo zabiť Erdogana počas prevratu. Muž vstúpil do súdnej siene v tričku s nápisom "Hrdina", čo vyvolalo v krajine pobúrenie. "Hovoril som s našim premiérom a povedal som mu: keď sa objavia na súde, mali by nosiť jeden druh oblečenia, taký ako na Guantáname," vyhlásil Erdogan. Tureckí vojaci sa 15. júla 2016 pokúsili zosadiť vládu a prezidenta Erdogana s použitím tankov a lietadiel. Ostreľovali parlament a iné lokality, ale ich pokus nakoniec nevyšiel. Po výzve prezidenta a ignorovaní zákazu vychádzania vyhláseného pučistami vyšli tisíce ľudí do ulíc, aby čelili prevratu. Približne 250 ľudí prišlo o život a viac ako 2000 bolo zranených. Zabitých bolo aj 35 sprisahancov. Ankara tvrdí, že pokus o prevrat zorganizovala Fethullahova teroristická organizácia (FETÖ), ktorú z amerického exilu riadi duchovný Fethullah Gülen. V Turecku prebiehajú politické čistky a zo štátnej služby a armády i súkromného sektora bolo prepustených už viac ako 142-tisíc ľudí. Ďalších takmer 50-tisíc ľudí zatkli a obvinili z účasti na prevrate alebo z prepojenia na pučistov.


Bitcoin odporuje islamu. Egyptský imám podporuje zákaz kryptomeny

Kryptomena podľa egyptského imáma predstavuje riziko.

KÁHIRA. Egyptský najvyšší imám súhlasí so zákazom obchodovať s bitcoinom, pretože podľa neho sa prieči islamu. Shawki Allam podľa portálu BBC uviedol, že digitálna kryptomena v sebe nesie riziká, keďže nepodlieha dohľadu žiadneho orgánu. To by mohlo podľa imáma viesť k podvodom. „Bitcoin je šaríou zakázaný, pretože spôsobuje ujmu jednotlivcom, skupinám a inštitúciám,“ uvádza vo fatve - interpretácii islamského práva - Shawki Allam. V auguste minulého roka otvorili v Egypte prvú burzu s bitcoinmi, v decembri ale úrady kryptomenu vyhlásili za nezákonnú.


Slovenskému potravinárstvu treba podľa Matečnej výraznejšie pomôcť

Vyvážame prvovýrobu a dovážame potraviny, ktoré môžeme vypestovať aj na Slovensku.

BRATISLAVA. Slovenské potravinárstvo musí byť zo strany štátu výraznejšie podporené, ak chce štát tento sektor dostať na lepšiu konkurenčnú úroveň a zabezpečiť krajine potravinovú sebestačnosť. Konštatovala to v pondelok po rokovaní s Radou poľnohospodárskych a potravinárskych samospráv ministerka pôdohospodárstva Gabriela Matečná. Ministerka zároveň upozornila, že alokácia, ktorá bola v Programe rozvoja vidieka pre potravinárov vyčlenená na roky 2014 až 2020 v dosť vysokej čiastke, sa nevynaložila správnym smerom. Aj preto agrorezort na rokovaní hľadal s agropotravinármi spôsoby ako dostať prostriedky ku skutočným farmárom."Slovenské potravinárstvo a jeho sebestačnosť boli hlavnou témou pondelkového rokovania s RPPS. Práve sektor potravinárstva musí byť zo strany štátu lepšie podporený. Hľadali sme priestor, ako vláda môže potravinárom pomôcť mimo rozpočtovaných peňazí. Tieto veci treba odkomunikovať s Európskou úniou aj vládou," ozrejmila Matečná. "Prostriedky, ktoré boli v potravinárstve doteraz, znamenali katastrofálne saldo zahraničného obchodu v agropotravinárstve. Vyvážame prvovýrobu a dovážame potraviny, ktoré môžeme vypestovať aj v SR a zamestnať tak svojich ľudí. Hľadali sme konkrétne nástroje, ktoré by pomohli potravinárskemu priemyslu. Toto rokovanie považujeme za malý krok pre potravinárov, no veľmi cenný. Len cez podobné diskusie zmeníme svoju situáciu," uviedol prezident Potravinárskej komory Slovenska Daniel Poturnay. Okrem stavu slovenského potravinárstva rokovala ministerka s RPPS aj o vyplácaní priamych platieb, projektových podporách, modifikácii vidieka či aktuálnych pozemkových úpravách. Ministerka na rokovaní zároveň odporučila Agrárnej komore Slovenska vyzývať farmárov, aby si podávali vo väčšom množstve žiadosti o podporu na zavlažovacie systémy. Naopak, komora žiadala ministerku o väčšiu podporu mladých a malých poľnohospodárov. Ďalšou témou rokovania bolo zvýhodňovanie a podpora poľnohospodárskych regiónov. "Potrebné je odmeňovať poľnohospodárske regióny. Ak sa bude dvíhať úroveň minimálnej mzdy a príplatkov, môžu mať tieto opatrenia z pohľadu regiónov rôzne dopady. Regionálny aspekt sa preto musí brať do úvahy. Ak sa regióny nevyrovnajú nejakými mimocenovými opatreniami so situáciou, mohli by pocítiť tvrdý dopad takýchto opatrení," povedal predseda Zväzu poľnohospodárskych družstiev a obchodných spoločností SR Milan Mišánik.Situácia v agropotravinárstve Slovenskej republiky nie je podľa Slovenskej poľnohospodárskej a potravinárskej komory jednoduchá. "Nikto z nás netvrdí, že sa agropotravinárstvo SR nezmieta v problémoch. Som ale rád, že sa môžeme na úrovni agropotravinárstva takto stretávať. Po tom, čo bolo v rozpočte SR na podporu poľnohospodárstva určených 1 mil. eur, teraz máme 30 mil. eur len cez zelenú naftu. Bavili sme sa aj o suchu a vyplatení za rok 2017 a s potešením sme prijali informáciu o preplácaní poistného pre farmárov vo výške 4 mil. až 5 mil. eur. Po niekoľkých rokoch sa našli peniaze aj na pozemkové úpravy. Modifikácia peňazí na rozvoj vidieka nebola doteraz dobre nastavená, musíme vytvoriť tlak na vládu a ministerku, aby vláda podporila potravinárov okrem financií aj zvýhodneniami," dodal predseda SPPK Emil Macho.


Macronove ústupky nestačia, protesty žltých viest pokračujú

PARÍŽ. Vo Francúzsku v sobotu už dvanásty víkend po sebe pokračujú masové protesty takzvaných žltých viest, násilného pouličného hnutia protestujúceho proti ekonomickej politike francúzskeho prezidenta Emmanuela Macrona. Vodcovia protestov tentoraz vyzvali ľudí po celom Francúzsku, aby si v túto sobotu pripomenuli všetkých demonštrantov, ktorí utrpeli zranenia pri zrážkach s políciou pri doterajších protestoch. Podľa vládnych údajov bolo pri protestoch, ktoré sa začali 17. novembra minulého roka, zranených doteraz okolo dvetisíc ľudí, z toho štyria vážne. Ďalších desať ľudí za ten čas zahynulo pri dopravných nehodách, ktoré súviseli s protestmi žltých viest.Podľa hnutia žltých viest Macronova ekonomická politika favorizuje bohatšie vrstvy spoločnosti a nemyslí na tých chudobnejších. Hlavným dôvodom na vyvolanie protestov bola pritom plánovaná nová ekologická daň z pohonných hmôt, napriek tomu, že jej zvýšenie malo byť len minimálne. Macron na základe tlaku ulice toto aj viaceré iné plánované opatrenie medzičasom odvolal a ponúkol demonštrantom ústupky, tí však tvrdia, že ide o nedostatočné kroky a plánujú pokračovať v protestoch.Demonštrácie žltých viest sa vyznačujú násilím, demonštranti často podpaľujú autá, rozbíjajú výklady a útočia na policajtov.


Španielski prokurátori obvinili Joseho Mourinha z daňových podvodov

Tréner mal pripraviť štát na daniach o 3,3 milióna eur.

MADRID. Španielski prokurátori obvinili trénera futbalistov Manchestru United Joseho Mourinha z daňových podvodov, ktorých sa mal dopustiť ešte počas pôsobenia v madridskom Reale. Portugalský kouč mal v rokoch 2011 a 2012 údajne pripraviť štát na daniach o 3,3 milióna eur. Informovala o tom stanica BBC. Podľa prokurátora sa Mourinho nedovolene obohatil, keď nepriznal príjem, ktorý mu plynul z užívania imidžových práv. Päťdesiatštyriročný tréner sa k obvineniam zatiaľ nevyjadril. Mourinho viedol Real v rokoch 2010 až 2013, v sezóne 2011/2012 získal s madridským veľkoklubom majstrovský titul v španielskej La Lige. V roku 2013 zamieril do londýnskej Chelsea. United trénuje od leta 2016. Len minulý týždeň španielsky prokurátor obvinil Mourinovho krajana Cristiana Ronalda, že si v rokoch 2011 až 2014 skrátil dane o 14,7 milióna eur. Schránkovú firmu založenú v roku 2010 na Panenských ostrovoch mal využiť na to, aby pred španielskymi úradmi zakryl príjmy z práv na svoju podobizeň. Celkovo údajne Ronaldo nepriznal 28,4 milióna eur. Navyše, podľa štátneho zástupcu deklaroval zárobok 11,5 milióna eur z rokov 2011 až 2014, keď v roku 2014 vzniesol nárok na vrátenie daní. Pritom v skutočnosti bol jeho príjem 43 miliónov eur. Falošne vykázal jeho pôvod ako z nehnuteľnosti, čo významným spôsobom znížilo jeho daňovú sadzbu. Krídelník obvinenia odmieta a už údajne zvažuje prestup. Na súde by mal v tejto veci vypovedať 31. júla. Ronaldo využil v Španielsku tzv. 'Beckhamov' zákon, ktorý umožňuje zahraničným športovcom platiť len 24,75-percentnú daň z príjmu naproti štandardným 48 percentám. Športovci však musia platiť dane aj z ostatných príjmov nadobudnutých v Španielsku. V prípade dokázania viny hrozí Ronaldovi až sedemročný pobyt za mrežami a pokuta až do výšky 28 miliónov eur. Informoval o tom denník The Independent. Opletačky s daňovými úradmi v Španielsku mal aj Ronaldov generačný rival z FC Barcelona Lionel Messi, ktorého už odsúdili na 21 mesiacov odňatia slobody. Je však nepravdepodobné, že pôjde do väzenia.


Eurobarometer: Tretina Slovákov cíti pochybnosť pri zmienke o Únii

Slováci o politike diskutujú v súkromí častejšie ako iní Európania.

BRATISLAVA. Tretina Slovákov cíti pochybnosť pri zmienke o Európskej únii (EÚ). Vyplýva to z prieskumu Eurobarometra, ktorý bol realizovaný na tisícke slovenských respondentov a takmer 26-tisícov Európanov. Pozitívnu emóciu, keď premýšľajú o EÚ, podľa meraní pociťuje viac ako polovica Slovákov. Podľa väčšiny je dôležitejšie to, čo Európanov spája, ako to, čo ich rozdeľuje. Výskumníci položili respondentom otázku, aké pocity prežívajú, keď premýšľajú o Európskej únií. Podľa odpovedí 34% Slovákov cíti pochybnosti. 26% cíti nádej a rovnaké percento dôveru, čo pracovníci Eurobarometra vyhodnotili ako pozitívnu emóciu (spolu 52%). Európsky priemer je v tomto prípade o dve percentá vyšší. Strach v súvislosti s EÚ pociťujú štyri percentá slovenských respondentov. Najpozitívnejšou skupinou sú ľudia nad 55 rokov, 58% z nich pociťuje pozitívnu emóciu v súvislosti s EÚ. V rámci celej únie sú najpozitívnejšou skupinou ľudia od 15 do 24 rokov (58%). Podľa 78% Slovákov je dôležitejšie to, čo Európanov spája, ako to, čo ich rozdeľuje. To isté si myslí aj 80% Európanov. Z prieskumu tiež vyplýva, že Slováci častejšie diskutujú o politike doma či s priateľmi, viac ako trikrát mesačne to robí 72% Slovákov. Európsky priemer je 49%. Slováci taktiež pozerajú programy o politike viac ako iní Európania. Mesačne si aspoň jeden takýto program pozrelo 84% Slovákov, európsky priemer je 72%. Viac ako trikrát za mesiac politické relácie sleduje 62% Slovákov a 43% percent Európanov.


Putin zákonom ratifikoval dohovor o boji proti extrémizmu

Členskými štátmi ŠOS sú aj India, Kazachstan, Kirgizsko, Čína, Pakistan, Tadžikistan a Uzbekistan.

MOSKVA. Ruský prezident Vladimir Putin podpísal zákon o ratifikácii dohovoru Šanghajskej organizácie spolupráce (ŠOS) o boji proti extrémizmu, na základe ktorého vznikne spolupráca medzi zúčastnenými krajinami zameraná na opatrenia proti extrémistickej ideológii a extrémistickým činnostiam. Dohovor, ktorý bol prijatý už 9. júna 2017, stanovuje definície pre pojmy ako "extrémizmus", "financovanie extrémizmu", "akt extrémizmu" a "extrémistická organizácia". Dohovor zároveň nastoľuje hlavné princípy spolupráce pri boji proti terorizmu a navrhuje zoznam opatrení pre boj proti extrémizmu na národných úrovniach, informovala v piatok tlačová agentúra TASS. Predmetný dokument tiež určuje zoznam činností extrémistickej povahy, pričom zaväzuje jednotlivé strany, aby v súvislosti s nimi prijali príslušnú občiansku legislatívu a administratívnu alebo trestnú zodpovednosť. Dohovor usmerňuje proces extradície extrémistov a spolupráce kompetentných úradov v boji proti extrémizmu. Dokument uvádza, že inkriminované skutky včlenené do dohovoru a uznané stranami ako trestne zodpovedné musia byť považované za trestné činy a byť spojené s extradíciou alebo právnou podporou. Dohovor je prijatý na neurčitý čas a musia ho ratifikovať jednotliví signatári. Členskými štátmi ŠOS sú India, Kazachstan, Kirgizsko, Čína, Pakistan, Rusko, Tadžikistan a Uzbekistan.


Nová lakovňa umožňuje nalakovať 900 vozidiel Audi za deň

Zamestnancom asistuje takmer stovka robotov. Výsledok trojhodinového lakovania kontroluje robot na 100 miestach karosérie.

INGOLSTADT, BRATISLAVA. V Ingolstadte, v priestoroch závodu nemeckej automobilky Audi, oficiálne otvorili  novú lakovňu rozkladajúcu sa na 12-tisíc štvorcových metroch. Denne je nová trojposchodová lakovňa schopná nastriekať 900 vozidiel. Počas samotného procesu lakovania asistuje asi 200 zamestnancom, pracujúcim v trojzmennej prevádzke, 54 lakujúcich robotov, 36 pomocných robotov a deväť robotov slúžiacich na upratovanie. Nemecká automobilka začala s výstavbou haly dlhej 324 metrov v apríli 2014. Samozrejmosťou je environmentálny prístup prostredníctvom viacstupňovej recyrkulácie vzduchu, suchej separácie a čistenia odpadového vzduchu. Nová lakovňa umožní znížiť produkciu CO2 o 20% počas výroby jedného vozidla. Kompletné lakovanie vozidla trvá približne tri hodiny. Karoséria putuje cez tri aplikačné stupne starajúce sa o nanesenie plnív, základného laku a vrchného laku. Po každom kroku prechádza karoséria cez sušičku. Na záver dostane slovo robot, ktorý na 100 bodoch karosérie odmeria kvalitu naneseného laku. V súčasnosti lakovňa denne nalakuje 650 vozidiel, no koncom tohto roka dosiahne maximum svojej kapacity, už spomenutých 900 vozidiel denne.


Možnosti na odvolanie šéfa ÚDZS sa majú rozšíriť

Odvolanie má byť možné aj v prípade, že neodstráni nedostatky zistené kontrolným orgánom.

BRATISLAVA. Možnosti na odvolanie predsedu Úradu pre dohľad nad zdravotnou starostlivosťou (ÚDZS) sa majú od budúceho roka rozšíriť. Navrhuje to ministerstvo zdravotníctva, ktoré chce nepriamo novelizovať zákon o zdravotných poisťovniach, cez novelu zákona zdravotnej starostlivosti. Odvolanie šéfa ÚDZS má byť možné aj v prípade, že neodstráni nedostatky zistené kontrolným orgánom, ako je Najvyšší kontrolný úrad SR či Úrad pre verejné obstarávanie. "Ministerstvo sa kontinuálne snaží nastavovať jasné pravidlá, práva a k ním prislúchajúce zodpovednosti s cieľom, aby všetky organizácie v sektore zdravotníctva fungovali maximálne transparentne, efektívne a zodpovedne. Týmto krokom chce aj v prípade ÚDZS posilniť mechanizmy zodpovednosti štatutárneho orgánu za riadny, transparentný a efektívny chod inštitúcie," uviedla jeho hovorkyňa Zuzana Eliášová. Spôsob odvolávania predsedu ÚDZS sa naposledy menil pred piatimi rokmi počas druhej vlády Roberta Fica (Smer-SD). Možnosti odvolania sa vtedy na návrh poslanca za Smer-SD Richarda Rašiho rozšírili. Opätovne sa tak zaviedla možnosť odvolať predsedu úradu, ale aj členov správnej rady vládou na návrh ministra zdravotníctva aj z iných dôvodov ako v zákone vymenovaných. Dôvodom malo byť to, že šéfa úradu nebolo možné odvolať ani pri objektívnom zistení nedostatkov v práci a vedení úradu bez právoplatného odsúdenia za spáchanie trestného činu. Vtedajší šéf úradu Ján Gajdoš to vtedy označil za politizáciu. Prvá vláda Roberta Fica ho aj počas svojej prvej vlády zosadila z tejto funkcie využitím podobnej legislatívnej zmeny.


Kauza nástenkový tender pokračovala na súde výpoveďami svedkov

Na súde v Pezinku pokračovalo hlavné pojednávanie v kauze nástenka.

PEZINOK. Na Špecializovanom trestnom súde (ŠTS) v Pezinku v pondelok pokračovalo hlavné pojednávanie v prípade tzv. nástenkového tendra. Na súde v pondelok vypovedali dvaja svedkovia a jeden znalec. V pozícii svedka vypovedala aj bývalá zamestnankyňa Úradu pre verejné obstarávanie (ÚVO), ktorá ako vedúca skupiny kontrolovala priebeh verejného obstarávania na bývalom ministerstve výstavby. Pri viacerých otázkach sa však odvolala na dlhší časový odstup od vykonania kontroly s tým, že už si na jej priebeh nespomína. "Boli sme prevziať dokumentáciu k predmetnému verejnému obstarávaniu, predpokladám, že to boli originály alebo overené fotokópie, teraz už neviem," vypovedala svedkyňa. Dokumentáciu potom preverovali na úrade. So samotným ministerstvom počas kontroly komunikovali písomne, a to vtedy, ak potrebovali jeho stanovisko k zisteniam. Po skončení práce vypracovali protokol. Svedkyňa vypovedala, že kontrolou zisťovali súlad tendra s vtedy platným zákonom o verejnom obstarávaní. "Ja sa neviem vyjadriť k protokolu v tomto čase po deviatich rokoch," povedala svedkyňa.S jedinou osobou, s ktorou podľa nej mohli komunikovať svoje zistenia, bol vtedajší minister, obžalovaný Marián J. Výsledky ich zistení sa podľa svedkyne týkali procesu zo strany verejného obstarávateľa, nie prípadnej zodpovednosti jednotlivých osôb. ÚVO v roku 2009 informoval, že kontrola zistila procesné a vecné nedostatky, ktoré poukázali na nesprávnu aplikáciu zákona o verejnom obstarávaní. Ministerstvo výstavby vtedy reagovalo, že nešlo o porušenie zákona, len o jeho "nesprávnu aplikáciu." Kontrolu nástenkového tendra vykonal aj Najvyšší kontrolný úrad (NKÚ). V roku 2010 zverejnil správu o výsledku kontroly eurofondov a účelnosti vynaloženia zdrojov zo štátneho rozpočtu na realizáciu zmluvy v rámci nástenkového tendra. Konštatoval v nej, že z viac ako 13 miliónov eur bolo neúčelne vynaložených 32.000 eur, vyjadril však pochybnosti aj o ďalších výdavkoch za takmer 4 milióny eur. Prokurátor podal v tomto prípade obžalobu pre obzvlášť závažný zločin porušovania povinnosti pri správe cudzieho majetku, zneužívania právomoci verejného činiteľa či zločin machinácie pri verejnom obstarávaní a verejnej dražbe. Kauza siaha do roku 2007. Vtedajšie ministerstvo výstavby malo zverejniť oznam o tendri v hodnote 120 miliónov eur iba na nástenke v uzavretej chodbe ministerstva. Lukratívnu zákazku tak malo získať konzorcium, ktoré o súťaži vedelo. O kreslo vtedy prišli dvaja ministri zo Slovenskej národnej strany Marián J. a neskôr jeho nástupca Igor Š. Po prepuknutí kauzy štát podozrivú zmluvu zrušil. Vo vreckách dvoch súkromných firiem však malo skončiť viac ako 12 miliónov eur, ktoré Brusel Slovensku odmietol preplatiť.


Fíni chcú zopakovať bratislavské zlato, Kanada môže vyrovnať rekord

Vo finále svetového šampionátu sa stretnú štvrtýkrát.

BRATISLAVA. Reprezentanti Kanady a Fínska budú aktérmi záverečného zápasu 83. majstrovstiev sveta v ľadovom hokeji, v ktorom sa rozhodne o celkovom víťazovi turnaja. Zámorský tím má šancu získať 27. titul svetového šampióna, čím by vyrovnal historické maximum patriace Rusku. Severania majú zatiaľ na konte iba dve prvenstvá z rokov 1995 a 2011, pričom v druhom prípade triumfovali práve v Bratislave. Radosť v slovenskej metropole si môžu zopakovať, ak uspejú vo finále, ktorého úvodné buly je na programe v nedeľu o 20.15 h na Zimnom štadióne Ondreja Nepelu. Finálová konfrontácia Kanady a Fínska nebola vzhľadom na priebeh turnaja očakávaná. Hokejisti s javorovým listom na hrudi prišli tesne pred štartom šampionátu o kapitána Johna Tavaresa a už v treťom dueli sa im zranil aj obranca Brandon Montour. Pôsobenie v základnej skupine začali prehrou práve s Fínskom, ale postupne zlepšovali herný prejav aj výsledky. Do štvrťfinále vstupovali z prvého miesta a so šnúrou šiestich víťazstiev. V zápase o postup do semifinále však mali namále. So Švajčiarmi prehrávali v poslednej minúte riadneho hracieho času 1:2, no tri desatiny sekundy pred záverečnou sirénou vyrovnal Damon Severson a o kanadskom posune ďalej rozhodol Mark Stone. Semifinálový súboj s Českom mal už oveľa jednoznačnejší priebeh. Zverenci Alaina Vigneaulta súpera vyučovali z efektivity a zvíťazili jasne 5:1. "Podstatné bolo, že sme si dokázali vytvoriť šance a rýchlo skórovať. Česi sa viackrát dostali do brejkových situácií, ale my sme mali na našej strane brankára, ktorý urobil v zápase rozdiel. Podržal nás v dôležitých momentoch. Snažili sme sa Čechov dostať pod tlak napádaním, pretože to platí na každého súpera. Postavili sme formáciu okolo Seana Couturiera proti najlepšej trojici Čechov a urobila veľmi dobrú prácu. Na začiatku turnaja sme neboli takí zohratí, pretože sme mali k dispozícii iba jeden prípravný zápas a štyri či päť tréningov, ale postupom času sa naša spolupráca zlepšuje," zhodnotil kouč s bohatými skúsenosťami z NHL. Fíni pricestovali na šampionát s kádrom bez veľkých hviezd, ktorý tamojší novinári označili za jeden z najslabších v histórii krajiny na vrcholných podujatiach. Asi každý je prekvapený, že vo finále budú Fíni, ale proti Rusom ukázali, že tvrdá práca vyhráva zápasy. Hrali sme s nimi v základnej skupine a vieme, že sú rýchli, tvrdí a nikdy sa nevzdávajú. Hokejisti zo severu Európy sa však vzopreli papierovým predpokladom a už v základnej skupine ukázali potenciál. Postup z prvého miesta im tesne ušiel po prehre s Nemeckom počas záverečného dňa skupinovej fázy, no vo vyraďovacej časti zdolali dvoch topfavoritov podujatia - Švédov a Rusov. Vo štvrťfinále pokorili Švédsko 5:4 po predĺžení a v semifinále pripravili Rusku prvú prehru na turnaji, keď uspeli pomerom 1:0. "Je to veľké víťazstvo pre nás i pre celý fínsky hokej. Som veľmi šťastný a hrdý na výkon, ktorý sme predviedli. Bol to veľmi tesný súboj proti silnému ruskému tímu. Myslím si, že od nás to ešte nie je všetko. Pred sebou máme ešte jeden zápas, na ktorý sa dobre pripravíme. Je to náročný turnaj, hráme desať zápasov v priebehu sedemnástich dní. Potrebujeme mať dobre pripravených a oddýchnutých hráčov," uviedol po sobotňajšom triumfe nad Ruskom fínsky tréner Jukka Jalonen. Kanada nie je obľúbeným finálovým súperom Fínska. Fíni čelili hráčom z Kanady v dueloch o zlato už trikrát a ani raz nezvíťazili. V roku 1994 prehrali 1:2 po samostatných nájazdoch, o trinásť rokov neskôr podľahli zámorskému tímu 2:4 a v roku 2016 sa skončil finálový duel výsledkom 0:2 v ich neprospech. Na Bratislavu však majú len tie najlepšie spomienky a radi by tu zopakovali zisk zlatých medailí spred ôsmich rokov. Navyše, v základnej skupine zdolali Kanadu 3:1. "Myslím si, že sme ukázali všetkým, ktorí nám neverili, že máme na to byť majstrami sveta. Vo finále sa sústredíme iba na to, aby sme dodržiavali to, čo si povieme a pokúsime sa uspieť," vyjadril sa obranca Fínska Oliwer Kaski. Zlaté ambície majú takisto hokejisti Kanady, ktorí môžu vyrovnať historický rekord v počte majstrovských titulov. Ten aktuálne drží Rusko ako nástupnícka krajina Sovietskeho zväzu so ziskom 27 zlatých medailových kolekcií. Kanada má na konte 26 celkových triumfov a dovedna 49 cenných kovov. "Asi každý je prekvapený, že vo finále budú Fíni, ale proti Rusom ukázali, že tvrdá práca vyhráva zápasy. Hrali sme s nimi v základnej skupine a vieme, že sú rýchli, tvrdí a nikdy sa nevzdávajú," dodal kanadský útočník Jonathan Marchessault.


Devínska Nová Ves opravovala školy aj kultúrne centrum

BRATISLAVA, DEVÍNSKA NOVÁ VES. Bratislavská Devínska Nová Ves pokračovala aj počas uplynulých letných mesiacov v mnohých verejnoprospešných projektoch. Tie sa týkali ochrany a skvalitnenia životného prostredia, dopravy a cestných komunikácií, školstva, občianskej vybavenosti, kultúry či športu. Niektoré miestna samospráva ukončila ku koncu prázdnin, v iných pokračuje aj naďalej. Povedal to devínskonovoveský starosta Milan Jambor. S príchodom nového školského roka sa mestskej časti podarilo napr. zrekonštruovať kúrenie a toalety na Základnej škole na Ulici Pavla Horova za takmer 250 000 eur. V materskej škole na rovnomennej ulici rozširovala kapacity a realizovala aj iné stavebné úpravy, zateplenie sa týkalo Materskej školy na Ulici Milana Marečka, v súčasnosti sa zatepľuje Materská škola na Ulici Jána Smreka. Na Základnej škole na Ulici Ivana Bukovčana pribudla nová prírodovedná učebňa so špeciálnym vybavením, okrem toho sa už pred časom dočkali základné školy v mestskej časti nového a úspornejšieho LED osvetlenia. "V rámci skvalitňovania verejných služieb pristúpila mestská časť k rozšíreniu skladovacích priestorov pre odpad v areáli Denova a na Ulici Milana Pišúta. Pokračuje v budovaní tzv. vsakovacích zariadení na zachytávanie dažďovej vody, ktorých cieľom je úspora finančných prostriedkov," doplnil Jambor. Miestne kultúrne Istra centrum a sobášna sieň dostali nové parkety, opravené boli ďalšie zničené chodníky, cesty i detské ihriská, pribúdajú nové parkovacie miesta, k ďalším dôležitým projektom zaraďuje samospráva aj rekonštrukciu požiarnej zbrojnice.


Uber končí v Brne, podľa rozsudku porušuje zákony

Alternatívna taxislužba vedie cez 70 najrôznejších sporov.

BRATISLAVA, BRNO. Alternatívna taxislužba Uber v Brne v nasledujúcich dňoch skončí svoje podnikanie. Brnenská radnica sa k takémuto kroku rozhodla pristúpiť na základe rozhodnutia tamojšieho krajského súdu. Uber podľa neho poskytuje svoje služby v rozpore so zákonom a preto jeho prevádzku na území mesta zakázal. „Vítame toto rozhodnutie, pretože vnáša jasné stanovisko súdnej moci do toho či tu Uber podniká v súlade so zákonom alebo nie,“ citovali české Hospodárske noviny brnenského viceprimátora Matěja Hollana. Uber podľa rozhodnutia súdu porušoval zákon tým, že jeho autá nemali označenie ako taxi, nemali taxameter a ani neniesli názov taxi. Spoločnosť naopak dlhodobo tvrdí, že jeho podnikanie je v súlade s pravidlami Európskej únie. Navyše, nepovažuje sa za taxislužbu, ale za službu na zdieľanie jázd. Alternatívna taxislužba svoje podnikanie v meste neskončí okamžite. Rozhodnutie súdu sa teraz prekladá do holandského jazyka. Až po jeho preklade a následnom doručení Uber v Brne svoje podnikanie skončí. Okrem Brna Uber podniká taktiež vo viacerých mestách, napríklad i v Bratislave. Uber pritom vedie cez 70 najrôznejších sporov. Zakázali ho v 41 mestách, naposledy v Ríme a Kodani.


Duslo Šaľa už preinvestovalo väčšiu časť investície do výstavby jednotky na výrobu čpavku

Podľa Pellegriniho sa po roku od poklepania základného kameňa ukazuje, že rozhodnutie vlády poskytnúť investičný stimul vo forme daňovej úľavy Duslu Šaľa bolo správne.

ŠAĽA. Chemický závod Duslo Šaľa už preinvestoval väčšiu časť investície do výstavby novej jednotky na výrobu čpavku. Informoval o tom podpredseda vlády pre investície a informatizáciu Peter Pellegrini. Podľa jeho slov sa po roku od poklepania základného kameňa ukazuje, že rozhodnutie vlády poskytnúť investičný stimul vo forme daňovej úľavy tejto spoločnosti bolo správne. "Dnes je už väčšia časť 310-miliónovej investície do novej technológie preinvestovaná. Som rád, že touto investíciou sa Duslo Šaľa zaradí medzi najmodernejších výrobcov čpavku na svete a výrazne tak prispeje k stabilizácii zamestnanosti,“ povedal Pellegrini. Ako ďalej dodal, ak by vláda Duslu Šaľa stimul neposkytla, investor by sa pravdepodobne nebol nerozhodol pre Šaľu, ale realizoval by svoju investíciu v inej krajine. „Po jej dokončení by s najväčšou pravdepodobnosťou starý závod v Šali zatvoril a o prácu by prišlo možno viac ako 2 100 ľudí, ktorí tam dnes pracujú. Preto som veľmi rád, že už budúci rok začne z novej technológie a liniek vychádzať nová výroba,“ uviedol Pellegrini. Podľa primátora Šale Jozefa Belického prišli do Šale za prácou na novej investícii v Dusle stovky ľudí z celého Slovenska. Chemický závod Duslo Šaľa patrí do českej skupiny Agrofert ministra financií ČR Andreja Babiša. Čpavok vyrába od roku 1964. Ten je základnou surovinou na výrobu priemyselných hnojív, ktoré spolu s gumárenskými chemikáliami a ďalšími produktmi patria do výrobného portfólia firmy. Štát poskytol spoločnosti daňové stimuly vo výške 58 miliónov eur, čo vtedy kritizovali opoziční poslanci. Zaoberala sa tým aj Európska komisia, ktorá voči poskytnutiu stimulu nemala námietky.


Škoda vyrobila už milión SUV, jubilejný kus je zelený Karoq

Auto je v základnej výbave a bude jazdiť v Španielsku.

MLADÁ BOLESLAV. Škoda oslavuje, za deväť rokov vyrobila už milión SUV modelov. Všetko sa začalo Škodou Yeti a prvým sériovým kusom, ktorý vyrobili 12. mája 2009 v Kvasinách. K okrúhlemu číslu najvýraznejšie prispel práve model Yeti, z ktorého sa celkovo vyrobilo 684 500 kusov. Jeho výroba bola ukončená minulý rok na jar a na linke ho vystriedalo kompaktné SUV Karoq, z ktorého sa už stihlo vyrobiť 87 800 kusov. Dobre zabehnutá je aj výroba väčšieho modelu Kodiaq, ktorá bola v Kvasinách spustená 18. októbra 2016 a automobilka za ten čas stihla vyrobiť 215 700 Kodiaqov. Zatiaľ najnovším prírastkom do SUV rodiny Škody, je model Kamiq, ktorý určený pre čínsky trh. Od jeho aprílového debutu na autosalóne v Pekingu sa vyrobilo 12000 kusov. Ako presne vyzerá miliónte SUV od Škody? Ide o Škodu Karoq v základnej výbave Ambition so 150-koňovým benzínovým turbom 1,5 TSI kombinovaným s automatickou DSG prevodovkou. Auto je vo farbe Emerald Green a kúpil si ho mladý španielsky pár Eike Schröder a Carmela Garbajosa.


Polícia zadržala v Bratislave dvoch mužov, pravdepodobne migrantov z Maroka

Nachádzať sa mali v autobuse s českými turistami.

BRATISLAVA. Polícia zadržala v utorok v Bratislave dvoch migrantov, pravdepodobne pochádzajúcich z Maroka. Odhalili ich na základe oznámenia, nachádzať sa mali v autobuse s českými turistami. Polícia o tom informovala na sociálnej sieti. Príslušníci polície boli okolo 13.45 h vyslaní na preverenie oznámenia na parkovisko pred budovou Národnej rady Slovenskej republiky. "V zmysle oznámenia sa tu mali v autobuse s českými turistami nachádzať dve neznáme osoby, pravdepodobne migranti z Maroka. Hodnovernosť oznámenia policajti potvrdili," uviedli. Po kontrolnom vyšetrení v bratislavskej nemocnici majú byť odovzdaní cudzineckej polícii.


Jaguar spustí výrobu v septembri. Ako to vyzerá v tréningovej akadémii

Viac kamiónov

Rozhovor

Galéria

NITRA, BRATISLAVA. Zamestnanci nitrianskeho výrobného závodu britskej automobilky Jaguar Land Rover sa môžu školiť v novej Tréningovej akadémii. Tú britská automobilka otvorila pred niekoľkými dňami. Investovala do nej asi 7,5 milióna eur, pričom rozprestiera na asi tri tisíc štvorcových metrov. Prevádzka prináša komplexný šesťstupňový program, ktorý zahŕňa školenie v triede aj na výrobnej linke. Všetkých zamestnancov oboznámi s globálnymi procesmi v spoločnosti tak, aby splnili najvyššie štandardy kvality. Prebieha v nej inovatívny vzdelávací. To znamená, že predchádzajúce skúsenosti v automobilovom priemysle nie sú potrebné na začatie kariéry v spoločnosti. Výrobu v závode Jaguar Land Rover plánuje začať už v septembri. Vyrábať v nej bude Land Rover Discovery.


Kotlebovec Kuracina chce dodávať ukrajinskej vláde zbrane

Ukrajinská firma tvrdí, že vďaka slovenským zbraniam sa posilnia väzby Ukrajiny s NATO.

BRATISLAVA. Svojím vzťahom k Marianovi Kotlebovi sa slovenský výrobca pištolí Jaroslav Kuracina netají. Chváli ho v médiách, požičal mu auto na kampaň a keď sa Kuracinov syn mal v rámci školskej akcie prezliecť za dievča, spoločne sa pustili do riaditeľky školy. Vo vzťahu k ukrajinskej vláde sa však zrejme rozchádzajú. Kotlebovci bežne hovoria o súčasnej ukrajinskej vláde ako o fašistickej a samotný Kotleba listom podporil bývalého prezidenta Viktora Janukovyča. Kuracina im, naopak, chce predávať svoje zbrane K 100 a K 105. Jeho firma Grand Power uzavrela kontrakt so Serhijom Mykyťukom, šéfom ukrajinskej štátnej zbrojárskej spoločnosti Ukroboronservice. Na svojej stránke o tom ukrajinská firma informovala minulý týždeň. „Ako vysvetlil Serhij Mykyťuk, ukrajinskí zbrojári budú dovážať pištoľ K 100 a automatickú pištoľ K 105 s výhľadom, že tieto zbrane budú dodávať ozbrojeným silám, národnej  garde a ministerstvu vnútra.“ píše sa v správe ukrajinskej firmy. Denník SME oslovil aj Kuracinu, ale ten sa k celej záležitosti odmietol vyjadriť. „Podpísanie tejto dohody je ďalším krokom Ukrajiny k urýchleniu procesu európskej integrácie a rozšíreniu spolupráce s NATO.“ Slovenská zbrojovka Grand Power je v súčasnosti v podstate odstrihnutá od niekoľkých trhov. Svoje pištole zvykla vyvážať do Ruska, ale o týchto zákazníkov prišla, keď Európska únia uvalila na krajinu sankcie. Kuracina chcel takisto dodávať zbrane pre slovenské ozbrojené sily, tie však o jeho produkty nemali záujem. Tender na 46-tisíc pištolí nakoniec minulý rok vyhrali firmy Glock a Česká zbrojovka Uherský Brod. Teraz bude Kuracina okrem dodávok zbraní s ukrajinskou firmou spolupracovať aj na ich vývoji. Keďže je Slovensko v NATO a Európskej únii, vývoj by mal podľa tlačovej správy spoločnosti Ukroboronservice smerovať k zbraniam, ktoré budú spĺňať štandardy severoatlantickej aliancie. Ukrajinská firma tvrdí, že táto zmluva posilní vzájomné vzťahy so západnými partnermi. „Podpísanie tejto dohody je ďalším krokom Ukrajiny k urýchleniu procesu Európskej integrácie a rozšírenie spolupráce s NATO,“ píše sa v správe. Kotleba pri tom v súčasnosti zbiera podpisy za vystúpenie Slovenska z týchto dvoch organizácií. Tento text ste mohli čítať vďaka tomu, že platíte za obsah. Vážime si to.


Šebej: Nepáčia sa mi kšefty pre kamarátov

Prihranie kontraktu kamarátovi ministra by v poriadku nebolo a bol by to konflikt záujmov, hovorí koaličný poslanec.

Poslanec Mosta-Hídu a šéf zahraničného výboru FRANTIŠEK ŠEBEJ prihrávanie výhod pre kamarátov kritizuje a v prípade dotácie pre firmu kamaráta ministra vnútra Roberta Kaliňáka pripúšťa možné rodinkárstvo. Sám ho  však riešiť nechce. Čo si myslíte o dotácii štátu pre spoločnosť kamaráta ministra vnútra Roberta Kaliňáka Mareka Turčana, ku ktorej pomáhal práve Kaliňákov rezort? „Nerobím si názory len na základe jedného článku. Mám iba sprostredkované a kusé informácie. Pokiaľ by  išlo o prihranie kontraktu kamarátovi, tak by to, samozrejme, nebolo v poriadku. Nepáči sa mi, keď činitelia štátu prihrávajú kšefty svojim kamarátom.“ Vidíte pri opísanej postupnosti dotácie konflikt záujmov? „Ak by to bolo takto, tak by to zaváňalo konfliktom záujmov. Ale opakujem, neviem, či je to takto. Nemám tieto informácie.“ Budete sa o ne zaujímať? „Budem sa o to zaujímať a keď budem mať dostatok informácií, tak sa budem vedieť aj kvalifikovane vyjadriť.“ Mala by sa touto témou zaoberať aj koalícia či parlamentné výbory? „Nechápem, prečo sa to pýtate mňa. Šéfujem zahraničnému výboru a toto nie je v jeho agende.“ Dotáciu udeľovalo ministerstvo zahraničných vecí. „Je to konanie ministerstva vnútra. Alebo sa treba pýtať ministerstva zahraničných vecí. Nie všetko, s čím súhlasí alebo čo podpisuje, je agendou zahraničného výboru.“ Ste však súčasťou koalície, v ktorej sa toto deje, a hovoríte, že takéto postupy sa vám nepáčia. Necítite teda potrebu viac sa angažovať? „Jedna vec je, čo sa páči mne osobne, a druhá, či sa tým má zaoberať výbor.“ V rámci koalície by sa to nemalo riešiť? „To, čo sa rieši v rámci koalície, nezávisí od môjho názoru. Minister Kaliňák je nominantom strany Smer. Či sa budeme na koaličnej rade dopytovať vysvetlenia, rozhodne predseda strany.“  Tento text ste mohli čítať vďaka tomu, že platíte za obsah. Vážime si to.


Vláda odobrila Ročkára do dozornej rady Eximbanky

Ročkár nahradí vo funkcii Jaroslava Miklu.

BRATISLAVA. Novým členom Dozornej rady Exportno-importnej banky bude Marek Ročkár. Návrh na jeho vymenovanie v stredu schválila vláda. Ročkár nahradí vo funkcii Jaroslava Miklu, ktorý sa k 28. júnu tohto roka vzdal funkcie. "Z dôvodu potreby doplnenia člena dozornej rady na uvoľnené miesto sa navrhuje vymenovať Mareka Ročkára, a to dňom 4. júla tohto roka," uvádza sa v schválenom materiáli. Orgánmi Eximbanky sú Rada banky, Dozorná rada a generálny riaditeľ. Dozorná rada je najvyšším kontrolným orgánom Eximbanky, ktorý dohliada na výkon jej činnosti. Generálnou riaditeľkou a predsedníčkou Rady banky je Monika Kohútová.


Mal takmer dve promile a doživotný zákaz šoférovať. Opitý muž takmer zrazil policajta

Páchateľovi hrozí trest odňatia slobody na tri až osem rokov.

BRATISLAVA. Vodič odmietol zastaviť a namieril si to rovno na policajtov. Ako informovala bratislavská policajná hovorkyňa Veronika Slamková, v sobotu krátko pred 21:30 policajti chceli zastaviť auto so seneckou poznávacou značkou, ktoré išlo po Saratovskej ulici v Bratislave vysokou rýchlosťou a v ľavom jazdnom pruhu. Vodič však pokračoval v jazde a nasmeroval vozidlo na policajta, ktorý mu dával znamenie na zastavenie. Keď ho zastavila ďalšia policajná hliadka, zistili, že vodič nie je držiteľom vodičského oprávnenia a má doživotný zákaz činnosti viesť motorové vozidlá. V dychu mu namerali 0,93 mg/l alkoholu, čo je 1,94 promile. „Policajný zbor v Bratislave IV už vzniesol voči 34-ročnému Michalovi K. z Bratislavy obvinenie zo zločinu útoku na verejného činiteľa a z prečinu ohrozenia pod vplyvom návykovej látky v súbehu s prečinom marenia výkonu úradného rozhodnutia,“ uviedla Slamková a dodala, že prípadom sa naďalej zaoberajú.


Slováci sú s členstvom v Únii spokojnejší, budúcnosť ale nevidia pozitívne

Ukazujú to výsledky najnovšieho prieskumu Eurobarometer, ktorý v piatok publikoval Európsky parlament

BRATISLAVA. Viac ako polovica (54 percent) obyvateľov Slovenska je presvedčená o výhodách členstva v EÚ, čo je oproti vlaňajšku najvyšší nárast v rámci celej Únie (o šesť percentuálnych bodov). Dokumentujú to výsledky najnovšieho prieskumu Eurobarometer, ktorý v piatok publikoval Európsky parlament s tým, že obyvatelia Slovenska sú presvedčení, že členstvo nám prináša hlavne nové pracovné príležitosti. Viac ako dve tretiny (71 percent) Európanov si myslia, že to, čo nás spája, je dôležitejšie, ako to, čo nás rozdeľuje. Viac ako polovica (53 percent) obyvateľov EÚ je zároveň presvedčených, že členstvo v EÚ je dobré pre ich krajinu. Podiel respondentov v EÚ, ktorí členstvo považujú za dobrú vec, sa zásadne líši podľa štátu, a to od 74 percent v prípade Írska, po 31 percent v Grécku. Podobne ako v roku 2015, aj teraz si 60 percent ľudí v Únii myslí, že ich krajina profituje z členstva v EÚ. Na Slovensku je to až 79 percent opýtaných. Pozitívne čísla zaznamenalo Slovensko aj v prípade otázok o europarlamente. Ten má pozitívny imidž u 28 percentách Slovákov, čo je tiež najvyšší nárast v Únii proti minulému roku. Necelá polovica (45 percent) Slovákov vníma EP neutrálne. Prieskum, ktorý sa uskutočnil medzi 24. septembrom a 3. októbrom 2016, čiže už počas slovenského predsedníctva v Rade EÚ, priniesol aj ďalšie výsledky. Podľa nich by 46 percent Európanov chcelo, aby EP zohrával dôležitejšiu úlohu ako v súčasnosti. Na Slovensku si to myslí 47 percent ľudí. Podľa 71 percent Európanov a 78 percent Slovákov nás viac vecí spolu spája, ako rozdeľuje. Demokracia a sloboda zostávajú kľúčovými prvkami európskej identity pre polovicu opýtaných Európanov, zatiaľ čo euro zaznamenalo jasný pokles na 33 percent, najmä v krajinách eurozóny. Naopak, na Slovensku je euro kľúčovým prvkom európskej identity, a to až pre 57 percent opýtaných. Jeden z dvoch Európanov si tiež myslí, že ich pocit príslušnosti k Únii by posilnil harmonizovaný systém sociálneho zabezpečenia. Európania majú pocit, že váha ich hlasu klesá, najmä na národnej úrovni. Len 53 percent respondentov si myslí, že ich hlas zaváži v ich vlastnej krajine (54 percent Slovákov). Z prieskumu tiež vyplynulo, že ľudia v EÚ nemajú na budúcnosť pozitívny pohľad. Viac ako polovica (54 percent) opýtaných tvrdí, že v EÚ sa "veci uberajú zlým smerom", na Slovensku je to 51 percent. O svojej vlastnej krajine si to myslí 58 percent opýtaných Európanov, na Slovensku 57 percent občanov. Slováci si však zároveň myslia, že situácia sa zhoršuje viac v ich vlastnej krajine ako v EÚ.


Kde budú v Bratislave plesy a koľko stoja vstupenky?

Záujemcovia sa môžu zabaviť na plesoch mestských častí, maškarných plesoch, ale aj na hasičskom bále, plese vyznávačov surovej stravy či bále Záhorákov.

BRATISLAVA. Tombola, voľba kráľovnej plesu, dobré jedlo a zábava až do rána. Po tom, čo plesovú sezónu slávnostne otvoril 7. januára bratislavský Ples v opere, začali plesať aj ostatní. Mestské časti, Oravci či Záhoráci, ale aj hasiči, golfisti alebo napríklad vyznávači surovej stravy. V Bratislave sa ľudia môžu zabaviť na viac ako dvadsiatich plesoch rôzneho zamerania. Tohtoročná plesová sezóna bude trvať až do 1. marca. Na tento deň totiž pripadá Popolcová streda, teda pohyblivý cirkevný sviatok, ktorý určuje koniec fašiangov. Ceny plesových vstupeniek sa začínajú približne od 20 eur, najčastejšie však stoja okolo 30-40 eur. Najdrahšie vstupné je na Bratislavskom bále, za ktorý si záujemcovia zaplatia 260 eur. Ružinov otvoril plesovú sezónu mestských častí, keď v sobotu 14. januára usporiadal už šiesty ročník Plesu Ružinovčanov. Tentoraz sa niesol v štýle 80. rokov. V Petržalke stavili na maškarný ples. Konať sa bude 3. februára v Dome kultúry Zrkadlový háj, pričom mestská časť Petržalka a Kultúrne zariadenia Petržalky ho organizujú už sedemnásty rok. V tanečnom rytme spríjemnia účastníkom večer hudobné skupiny Hit Band, Modus Memory a ľudová hudba Ekonóm. V prestávkach vystúpi tanečná skupina Danseup, Duo Fénix a, samozrejme, nebude chýbať tombola, vyhodnotenie masiek, DJ Brcho a v neposlednom rade dobré jedlo a pitie. V cene 35 eur žrebovacej vstupenky je vstupné a menu – prípitok, predjedlo, prvá a druhá večera, dezert a nealko nápoj. Až tri mestské časti usporiadajú svoje plesy 11. februára. Tradičný Dúbravský fašiangový ples sa uskutoční v miestnom dome kultúry. Návštevníkov za cenu lístka 45 eur čaká bohatý kultúrny program, tanečné vystúpenia, laserová a ohňová šou, slávnostné fašiangové menu a iné prekvapenia. O zábavu sa postará kapela Starmánia a DJ. V mestskej časti Nové Mesto sa budú zabávať na plese s podtitulom čokoládový. V miestom stredisku kultúry hosťom zahrá skupina Kedy ako a zatancuje tanečná skupina Mirror Family. Za vstupné 39 eur sa návštevníci ešte môžu tešiť na tombolu, výborné jedlo a čokoládové prekvapenie. Karloveský ples sa uskutoční v Kamel klube na Molecovej ulici. O dobrú náladu sa už pri vstupe do sály postará Ľudová hudba Andreja Záhorca. Zábavu so slovenskými i svetovými hitmi rozprúdi mladá kapela Replay Band so superstáristom Matejom Koreňom. Program obohatí spevácke a tanečné zoskupenie Swing Stars s Bercom Baloghom. Zábavu prinesie aj kabaretné vystúpenie Red Cat Cabaret a súčasťou programu bude tiež tombola. Vstupné je 39 eur. V cene je plesová večera, nápoje a polnočná kapustnica. V Podunajských Biskupiciach sa bude ples konať 28. januára. Miestny Club Hron ponúka za vstupné 39 eur hudbu v podaní Qeenie tribute z Česka, Otto Kollman bandu a Salca. V cene vstupenky je okrem večere aj odvoz domov v rámci Bratislavy. Tradične sa v Bratislave konajú aj plesy rodákov z Oravy či Záhoria, na ktorých sú vítaní aj všetci ostatní, ktorí majú radi tieto kúty Slovenska. Spolok Záhorákov usporiadal už štyridsiaty ôsmy ročník obľúbeného Záhoráckeho bálu. Konať sa bude 4. februára v Grand Hoteli Pressburg na Antolskej ulici. Večerom bude návštevníkov už tradične sprevádzať záhorácka kapela bratov Zajačkovcov so spevákom Karolom Malým. Hosťom plesu bude Záhoráčka Janka Kociánová. Vystúpi tiež folklórny súbor Leváranek a súbor Fjertúšek. Cena lístka je 30 eur. V ten istý deň 4. februára bude tiež v hoteli DoubleTree by Hilton v Novom Meste už 19. ples východniarov. Za vstupné 65 eur organizátori sľubujú dobrú zábavu a výborné jedlo až do rána. Združenie Oravcov v Bratislave zas pripravuje už 44. ples Oravcov. Usporiadajú ho 11. februára v Grand Hoteli Pressburg. Už tradičným zabávačom bude skupina Rebeca z Dolného Kubína. Vstupné je 30 eur. Maškarné plesy majú v Bratislave dlhú tradíciu a aj tento rok si záujemcovia môžu vyberať medzi viacerými z nich. Okrem Petržalky sa bude maškarný bál konať aj v Ružinove. Uskutoční sa 25. februára v miestnom kultúrnom dome. Prísť v kostýme nie je podmienkou, ale pre každý takto oblečený pár je pripravený darček – fľaša sektu. Počas večera vystúpi Katie & Charlie (Katka Ivanková a Karol Csino) so svojou swingovou a kabaretnou šou. Cena vstupenky je 35 eur. V nej je zahrnutý prípitok, prvá večera, druhá večera, dezert, káva, nealko a pol fľaše vína. Témou Charitatívneho bálu snov bude retro – socializmus. Zaznie internacionála i skladby zo spartakiády a návštevníci budú môcť napríklad zložiť aj iskričkový sľub, zaspievať si Internacionálu či zacvičiť si minispartakiádu. Bál sa uskutoční 11. februára v hoteli Double Tree by Hilton. Vo vstupnom za 75 eur je okrem kapustnice a nápojov aj príspevok pre ťažko choré deti, ktorým za tieto peniaze splnia sny. Hotel Bratislava organizuje už šiesty tradičný bratislavský maškarný ples s názvom Tisíc a jedna noc. Bude sa konať 11. februára. V bohatom programe svoje umenie predvedú Peter Bič Projekt, King Shaolin a brušné tanečnice. Kto by si nepamätal zmiznutie tomboly či nepodarenú voľbu krásy na hasičskom plese v kultovom filme Hoří, má panenko. V Bratislave sa budú môcť záujemcovia zúčastniť na Reprezentačnom plese hasičov, ktorý sa uskutoční 28. januára v spoločenskej sále Miestneho úradu v Čunove. Za vstupné 25 eur si hostia budú môcť pochutnať na dobrej večeri, fľaši vína, káve a kapustnici. Počas večera sa bude predávať tombola so zaujímavými cenami. Do tanca bude hrať hudobná skupina Mustang. Hasičský ples organizuje aj Dobrovoľný hasičský zbor v Jarovciach. Bude sa konať 25. februára v miestnom kultúrnom dome. Vstupenka za 25 eur je zároveň žrebom. Okrem tomboly sa návštevníci môžu tešiť na večeru, polnočný bufet a zábavu. O tú sa postará hudobná skupina Meteor. Plesy organizujú aj rôzne združenia. Napríklad Slovenská asociácia frisbee (SAF) pozýva na Ples SAF spojený so zhrnutím sezóny diskových športov a odovzdaním výročných cien (18. februára v bare Metropol na Špitálskej ulici). Golfisti si zas zaplesajú na 8. reprezentačnom plese golfistov 4. februára v hoteli Saffron. Tento rok sa tiež uskutoční prvý Gamčácky ples, teda ples absolventov, rodičov a priateľov Gymnázia na Grösslingovej ulici, známeho pod názvom Gamča. Ples sa bude 4. februára 2017 v Moyzesovej sieni na Vajanského nábreží. Pre priaznivcov raw food, teda surovej stravy, vegánskeho a vegetariánskeho jedla je tu prvý Raw food ples. Uskutoční sa 10. februára v Dome kultúry Ružinov. Okrem výnimočného gastronomického zážitku sa hostia môžu tešiť na uvítací balíček plný zdravých prekvapení a bohatý hudobný program. V Bratislave hlavnú plesovú sezónu tradične uzavrie Bratislavský bál. Jeho 16. ročník sa bude konať 18. februára v Redute. Za vstupné 200 eur v Divadelnej sále a 260 eur v Hlavnej sále sa hostia zabavia na troch scénach, kde vystúpia domáci i zahraniční interpreti. Nebude chýbať uvedenie mladých dám a pánov do spoločnosti ani polnočné prekvapenie. Počas bálu udelia už po 14. raz Cenu Júliusa Satinského – Bratislavskú čučoriedku.


Elon Musk na videu ukázal dĺžku svojho podzemného tunela

BRATISLAVA. Znepokojujúco dlhý. Tak opísal testovací rýchlostný dopravný tunel Elon Musk, zakladateľ vrtnej spoločnosti Boring Company, ktorá buduje tunel pod Los Angeles. Vynálezca v nedeľu prešiel celý 3,2 kilometra dlhý tunel a nahral v ňom video. Musk zároveň potvrdil, že otváracia párty sa koná 10. decembra, pričom dodal, že bude veľmi "jednorozmerná". Od 11. decembra si prvú sekciu testovacieho tunela bude môcť vyskúšať aj široká verejnosť celkom zadarmo. Testovací tunel má slúžiť ako demonštrácia princípu a potenciálu pre podzemný verejný dopravný systém, ktorý by odľahčil ťažkú dopravnú situáciu na cestách na povrchu. Systém by mal podľa návrhu využívať autonómne elektrické plošiny. Jedna plošina by prepravila buď osem až šestnásť ľudí, alebo jedno auto pozdĺž magnetických koľají rýchlosťou do 250 kilometrov za hodinu. Súčasťou systému by mohli byť aj výťahy v budovách, garážach či v bytových domoch, ktoré by výrazne uľahčili dochádzanie do práce. Výstavbu tunela začala firma Boring Company pred viac ako rokom. Tunel vedie z ústredia Muskovej vesmírnej spoločnosti SpaceX v meste Hawthorne na predmestie Los Angeles. V garáži v Hawthorne je aj výťah. Muskova vrtná spoločnosť získala zákazku na tunely pod Chicagom a Washingtonom D. C., pod Los Angeles by neskôr chcela vytvoriť celú sieť tunelov.


Messi sa zranil hneď na prvom tréningu Barcelony. Nie je známe, kedy sa vráti

BRATISLAVA. Lionel Messi, útočník FC Barcelona, sa v pondelok prvýkrát zapojil do prípravy svojho klubu pred novou sezónou a hneď na úvodnom tréningu sa zranil. Tridsaťdvaročný rodák z argentínskeho Rosaria má problémy s lýtkom na pravej nohe a so spoluhráčmi neodcestuje na turné do USA. Informáciu priniesol oficiálny web FC Barcelona. "Vyšetrenie ukázalo, že ide o natiahnutie lýtkového svalu prvého stupňa. Messi zostane v Barcelone a nepredstaví sa počas zámorského turné. To, kedy sa opäť zapojí do prípravy, bude záležať na rýchlosti jeho zotavenia," uvádza sa v stanovisku španielskeho klubu. Futbalisti FC Barcelona v nedeľu triumfovali nad hráčmi anglického Arsenalu Londýn 2:1 v súboji o Trofej Joana Gampera, no Lionel Messi do duelu nezasiahol. Pred ním ale sľúbil fanúšikom katalánskeho tímu, že hráči urobia maximum pre to, aby triumfovali v Lige majstrov. FC Barcelona organizuje súboje o Trofej Joana Gampera od roku 1966, v nedeľu sa konal už jeho 54. ročník. Je to podujatie na pozvánky, do roku 1996 v ňom účinkovali štyri kluby (dvakrát aj Slovan Bratislava a raz Spartak Trnava), od roku 1997 sa hrá na jeden zápas vždy s účasťou FC Barcelona. Joan Gamper, švajčiarsky rodák pod menom Hans Max Gamper-Haessig, bol jedným zo zakladateľov klubu v novembri 1899.


Košarišťan posilnil HC Košice. Chceme to postaviť na Slovákoch, vraví Šťastný

Košarišťan nastúpil aj za reprezentáciu.

KOŠICE. Slovenský hokejový brankár Andrej Košarišťan sa stal novou posilou HC Košice. S vedením Košíc sa dohodol na ročnej zmluve. Košarišťan pôsobil v sezóne 2018/2019 v HC Nové Zámky. V ich drese odchytal celkovo 50 zápasov a vybojoval si aj viacero pozvánok do reprezentácie. Jeho angažovaním vyriešil košický klub brankársku otázku, keďže 25-ročný rodák z Dolného Kubína vytvorí brankársku dvojicu s o dva roky mladším Stanislavom Škorvánkom. "Košická ponuka bola seriózna, rokovania boli rýchle. Aj to rozhodlo. Keď príde dobrá ponuka, tak sa ťažko odmieta. V Nových Zámkoch som bol spokojný, bol som pripravený ostať aj odísť. Už sa veľmi teším na sezónu. Verím, že bude pre nás úspešná, spravíme pre to všetko," poznamenal. Košice sú pre Košarišťana už piate pôsobisko v rámci najvyššej slovenskej súťaže. V nej debutoval v drese Banskej Bystrice, chytal aj za Piešťany a Liptovský Mikuláš. V kádri Košíc už nefigurujú brankári Vladislav Habal a ani Ján Laco, ktorý sa chce viac venovať rodine. Vedenie klubu očakáva od Košarišťana podobné výkony, aké ho v sezóne 2018/2019 vyniesli do reprezentácie. "Post brankára je dôležitý a bola pre nás priorita ho vhodne obsadiť. Andrej spravil veľký kus práce, patrí do mladšej generácie a je už aj člen slovenskej reprezentácie. Viem, že mal zaujímavé ponuky z kvalitných slovenských i českých klubov. Do sezóny tak pôjdeme s brankárskou dvojicou Košarišťan - Škorvánek s tým, že by som bol zlý manažér, keby som brankársku trojku nehľadal vo vlastných mládežníckych zdrojoch," uviedol športový manažér HC Košice Jan Šťastný. Angažovaním 25-ročného rodáka z Dolného Kubína košický klub potvrdil filozofiu angažovať najmä slovenských hráčov. "Mnoho agentov ma presviedča, že nie je možné hrať iba so slovenskými hráčmi. My to však chceme skúsiť a postaviť to na slovenských hráčoch s potenciálom. Aj to bol dôvod, pre ktorý sme sa rozhodli pre Andreja Košarišťana, hoci bolo trebárs viacero možností získať zahraničného brankára," prezradil Šťastný. Káder košického tímu je už takmer kompletný. "Brankárov máme vyriešených. K tomu máme päť útočných formácií a šesť skúsenejších obrancov. Mal som už možnosť pozrieť sa do mládežníckych tímov, z ktorých chceme vytiahnuť niekoľko hráčov. Trebárs Romana Faitha, ktorý je ročník 2002 a má za sebou skvelú sezónu. Vieme, že má ísť do projektu "osemnástky," ale chceme mu dať šancu aj v našom tíme. Takisto aj obrancovi Dávidovi Boldižárovi, ktorý sa vrátil zo Slovanu Bratislava. Chcem týchto hráčov vidieť na ľade, sme dohodnutí na určite skúške. Zároveň môžem povedať, že mám istú dohodu so skúsenejším slovenským obrancom, ktorý o tejto ponuke vie. Musíme však postupovať v rámci určitých pravidiel najmä čo sa týka nášho rozpočtu. Ide o slovenského obrancu, ktorý je spätý s týmto prostredím. Som človek, ktorý verí ľuďom, ktorých pozná, toľko k nemu poviem," povedal Jan Šťastný.


Pri útoku v reštaurácii v Iraku zabili tureckého diplomata

Diplomat pracoval na konzuláte v severoirackom meste Arbíl.

ARBÍL. Tureckého diplomata, ktorý pracoval na konzuláte v severoirackom meste Arbíl, zastrelili v stredu v jednej z miestnych reštaurácií. O život prišlo aj niekoľko osôb, ktoré ho sprevádzali, informovala turecká agentúra Anadolu. Ako napísala agentúra AFP, malo ísť o tureckého vicekonzula. Jeho smrť potvrdili aj zdroje z tureckej polície. Ankara za tento násilný čin prisľúbila odvetu. Podľa kurdského spravodajského portálu Rudaw sa reštaurácia, v ktorej k útoku došlo, nachádza na ceste k miestnemu letisku v hlavnom meste autonómneho Kurdistanu Arbíl. Portál dodal, že na mieste zasahujú bezpečnostné a záchranárske zložky.


Prieskum v Nemecku ukázal klesajúcu podporu sociálnej demokracii

Pre SPD ide o najhorší výsledok od 5. januára 2017, vtedy sa vedenia ujal Martin Schulz.

BERLÍN. Nemeckí sociálni demokrati z SPD momentálne strácajú preferencie. Podľa výsledkov prieskumu verejnej mienky prvého programu nemeckej verejnoprávnej televízie ARD dosahuje ich podpora čosi viac ako dva týždne pred parlamentnými voľbami v krajine 21 percent, a to je o dva percentné body menej ako pred týždňom. Súčasne ide o najhorší výsledok pre SPD od 5. januára 2017, teda od oznámenia mena volebného lídra - Martina Schulza. Strany únie CDU/CSU sa tešia momentálne stabilne z podpory 37 percent opýtaných občanov, kým tretia priečka za SPD patrí euroskeptickej Alternatíve pre Nemecko (AfD) s 11 percentami preferencií. Iba o percento menšiu podporu má strana Ľavica, ktorá si polepšila o jeden percentuálny bod podobne ako liberáli z FDP na piatom mieste so ziskom deviatich percent preferencií. Prvú šesticu uzatvárajú nemeckí zelení, ktorým prieskum predpovedá zisk ôsmich percent hlasov. Viac ako polovica oslovených občanov Nemecka (52 percent) si želá, aby budúcu spolkovú vládu krajiny viedli strany únie CDU/CSU, čo je o tri percentné body viac ako ešte začiatkom augusta. Len 30 percent respondentov by privítalo vládu pod vedením SPD, kým pred mesiacom zastávalo tento názor ešte 38 percent občanov. Po televíznom dueli úradujúcej kancelárky Angely Merkelovej s jej vyzývateľom Martinom Schulzom sa postavenie šéfky nemeckej vlády posilnilo. V súčasnosti by ju volilo 54 percent respondentov, kým Schulzovi naďalej vyjadrilo podporu 26 percent oslovených. Štrnásť percent ľudí by však priamo nevolilo žiadneho z tejto dvojice.


Japonská centrálna banka ponechala úrokové sadzby bez zmeny

Banka v októbri dôkladnejšie prehodnotí vývoj ekonomiky aj inflácie.

TOKIO. Japonská centrálna banka (Bank of Japan, BoJ) vo štvrtok podľa očakávania ponechala úrokové sadzby aj program stimulov bez zmeny. Ale upozornila, že na svojom ďalšom zasadnutí v októbri dôkladnejšie prehodnotí vývoj ekonomiky aj inflácie. Kľúčová úroková sadzba BoJ tak zostáva v zápornom pásme na úrovni -0,1 percenta. Cieľom negatívneho úroku je prinútiť komerčné banky, aby peniaze radšej požičiavali a podporili tak investície a rast hospodárstva. Banka sa tiež zaviazala, že sa bude snažiť udržať výnosy z desaťročných štátnych dlhopisov okolo úrovne 0 percent. BoJ zopakovala, že súčasné ultranízke úrokové sadzby ponechá "počas dlhšieho časového obdobia, aspoň do jari 2020". Banka zároveň poukázala na riziká, ktoré pre rast globálnej ekonomiky predstavuje predĺženie obchodného sporu medzi USA a Čínou a hrozba odchodu Británie z Európskej únie bez dohody. Podľa BoJ vzhľadom na spomaľovanie zámorských ekonomík a riziko ich poklesu hrozí, že sa jej nepodarí dosiahnuť ciele v oblasti cenovej stability. Zatiaľ však banka nerevidovala svoj júlový inflačný výhľad a stále očakáva, že spotrebiteľské ceny za rok do marca 2020 stúpnu o 1 percento a v nasledujúcom roku sa zvýšia o 1,3 percenta. To je však hlboko pod cieľovou hranicou BoJ, ktorou je inflácia tesne pod úrovňou 2 percent.


Slovenská technická univerzita zaznamenala medziročne nárast počtu prihlášok o 10 percent.

BRATISLAVA. Záujem o štúdium techniky a informatiky rastie. Najväčší záujem prejavili uchádzači o štúdium na Slovenskej technickej univerzite v Bratislave (STU) práve o informatiku. Rektori a dekani fakúlt so zameraním na informatiku rovnako ako firmy dlhodobo upozorňujú na potrebu podporiť IT študijné programy. „Zvýšenie kapacít vzdelávania informatikov musí byt naším spoločným záujmom. Digitalizácia, automatizácia, robotizácia, umelá inteligencia či internet vecí. Slovensko potrebuje výrazne viac takýchto odborníkov," povedal rektor STU Robert Redhammer. "Dlhodobo s partnermi upozorňujeme, že je potrebné naviazať financovanie vysokých škôl na požiadavky praxe a uplatnenie absolventov. Nesmieme dopustiť, aby nám mladí ľudia zo Slovenska odchádzali. A teraz nehovorím len o študentoch, ale i o mladých učiteľoch na IT fakultách, ktorým vie priemysel ponúknuť lepšie platy,“ uviedol Redhammer. Informovala o tom manažérka pre komunikáciu STU Andrea Settey Hajdúchová. Podľa rektora STU mladí ľudia pristupujú k výberu vysokej školy zodpovedne. „Sledujú, o aké pozície majú zamestnávatelia záujem. Študenti vnímajú, že práve technika a informatika im zabezpečí istotu dobrého pracovného miesta s vysokým platom," uviedol rektor STU. "Naše skúsenosti ukazujú, že pri výbere školy zohľadňujú i vybavenie školy a laboratórií, spoluprácu s praxou a uplatniteľnosť absolventov. Študenti sa prestali techniky obávať aj zásluhou viacerých základných a stredných škôl, ktoré posilnili vyučovanie matematiky,“ dodal Redhammer. STU zaznamenala medziročne nárast počtu prihlášok. Prihlasovanie v 1. kole prijímacieho konania sa skončilo 31. mája, k tomuto termínu sa na STU prihlásilo 5 190 uchádzačov, čo predstavuje nárast o 10 percent v porovnaní s predošlým rokom (4 717 prihlášok). Možnosť prihlásiť sa na STU v druhom kole sa skončila minulý týždeň, univerzita k dnešnému dňu eviduje 6 043 prihlášok. Ide o medziročný nárast takmer o šesť percent.


Corbyn vyčítal Mayovej zdržovanie hlasovania o brexitovej dohode

Premiérka nedodržuje sľuby, kritizoval šéf Labouristickej strany.

LONDÝN. Líder opozičnej Labouristickej strany Jeremy Corbyn obvinil v utorok v Dolnej snemovni britského parlamentu premiérku Theresu Mayovú, že v úsilí "vydierať" poslancov, aby pri hlasovaní podporili jej dohodu o odchode Británie z EÚ, "nezodpovedne zdržuje hru". Informovala o tom na svojej internetovej stránke BBC. Corbyn sa tiež Mayovej opýtal, kedy budú poslanci Dolnej snemovne konečne o dohode o brexite hlasovať. Vodca najsilnejšej britskej opozičnej strany tak urobil po tom, čo premiérka požiadala parlament, aby jej dal viac času na rozhovory s predstaviteľmi Európskej únie, s ktorými znovu dohodu o brexite prerokúva. "Povedali nám, že o dohode o brexite budeme hlasovať v decembri, čo sa nestalo. Bolo nám povedané, aby sme sa tento týždeň pripravili na ďalšie hlasovanie po tom, čo premiérka znovu sľúbila, že zabezpečí významné a právne záväzné zmeny ohľadom írskej poistky, čo sa nestalo," povedal vodca labouristov s tým, že premiérka v utorok ponúkla poslancom len ďalšie "výhovorky" a "odklady". Mayová v utorkovom vystúpení informovala britský parlament o svojich najnovších stretnutiach v Bruseli a Dubline, zameraných na zabezpečenie "rozvodovej" dohody s EÚ, pričom konštatovala, že rozhovory sú v rozhodujúcej fáze a Británia si musí zachovať pevné nervy. Poslanci Dolnej snemovne v januári drvivou väčšinou hlasov odmietli dohodu Mayovej vlády s Bruselom. Premiérka sa odvtedy pokúša vyrokovať zmeny, ktoré by snemovňu uspokojili. Mayová poslancom v utorok povedala, že vláda im predloží na hlasovanie upravenú dohodu, ak na rokovaniach s EÚ dosiahne potrebné zmeny.